Gintama: Manifestasi South Park Versi Jepun

Gintama merupakan satu siri komik dan anime Jepun yang berkisarkan negara Jepun yang telah dijajah oleh makhluk asing. Disebabkan penjajahan ini seolah wujud dua kasta iaitu manusia biasa yang bertaraf rendah dan juga makhluk asing yang mempunyai taraf yang lebih tinggi. Mungkin tema Gintama ini berbunyi seperti keanakkan. Namun hakikat sebenarnya ianya merupakan satu parodi mengenai era imperialisme Meiji yang telah mengharamkan samurai dan mengubah suasana politik Jepun. Siri itu memberi fokus pada waktak utama bernama Gin yang merupakan seorang samurai yang terpaksa membuat kerja sambilan disebabkan tidak lagi boleh berkerja sebagai samurai akibat pengharaman pekerjaan yang berkaitan pedang.

Jika saya ingin meletak Gintama dalam satu genre yang tepat boleh dikatakan Gintama ini lebih tepat jika diletakkan sebaris dengan animasi barat seperti South Park, American Dad dan juga the Simpson berbanding dengan animasi Jepun yang lain. Mengapakan saya berkata sedemikian?

Pada tahun 2014 seorang ahli politik Jepun bernama Ryutaro Nonomura telah membuat satu sidang akhbar berkenaan dengan kes korupsi beliau. Ryutara Nonomura ketika itu sedang berdepan dengan tuduhan memalsukan jumlah perbelanjaan perjalanan beliau. Beliau ketika itu dalam situasi normal yang sering berlaku dalam arena politik Jepun telah menangis dan membentak secara keterlaluan sambil menjawab soalan daripada wartawan. Tangisan “air mata buaya” ini dianggap normal dalam budaya politik Jepun.

Beberapa bulan kemudiannya pada awal tahun 2015 siri anime Gitama yang ketika itu baru bermula untuk musim ketiga telah memulakan episod 1 musim ketiga mereka dengan satu scene sidang akhbar. Gintama boleh dikatakan salah satu siri komik Jump yang bertahan amat lama siarannya dalam majalah Shounen Jump. Maka disebabkan itu episod 1 musim ketiga anime Gintama disambut unit editorial Jump dengan dengan satu sesi tontonan secara beramai. Sebaik sahaja mereka melihat scene tersebut boleh dikatakan arak yang sedang diminum mereka itu seolah tersembur dari mulut. Mana tidaknya sidang akhbar itu merupakan satu parodi yang mirip dengan sidang akhbar Ryutaro Nonomura! Anda boleh menonton sendiri perbandingan scene tersebut dengan sidang akhbar Nonomura di pautan dibawah:

Itu bukanlah kali pertama perkara seperti itu berlaku dalam Gintama. Gintama sebelum ini pernah secara sengaja membuat parodi mengejek unit editorial Jump (unit yang memantau prestasi dan kandungan komik mereka) dan juga studio Sunrise yang merupakan studio animasi untuk anime mereka. Malah bagi peminat tegar siri Gintama mereka sudah tahu disebabkan perkara itu Gintama hampir ditamatkan siaran komik dan juga anime buat berapa kali.

Ugutan-ugutan ini tidak pernah membuatkan kumpulan yang menghasilkan siri Gintama serik. Sewaktu musim pertama anime mereka ditamatkan mereka menyatakan bahawa tidak akan ada lagi episod akan datang Gintama atas isu-isu tertentu. Namun apabila memasuki siaran pada musim kedua mereka dengan sengajanya mengatakan dalam salah satu scene episod 1 musim kedua

“Kami datang balik, kami bergurau jer musim lepas tuh”.

Senang ceritanya peminat tegar Gintama seolah sudah boleh berkata:

“Korang nih tiap-tiap habis musim tipu kita orang kata last season, tup tup keluar episod baru pula -_- “

Gintama boleh dikatakan satu-satunya siri animasi Jepun yang kekal konsisten dalam parodi mereka. Namun ianya bukanlah tanpa masalah. Selain daripada diugut beberapa kali oleh Shonen Jump dan Sunrise Studio untuk ditamat siaran mereka juga pernah ditolak waktu siaran ke waktu siaran lewat malam disebabkan banyak lawak jenaka mereka menyentuh isu semasa Jepun selain bersifat dewasa. Malah mereka juga dalam setahun dua ini telah ditarik dari siaran website streaming seperti Crunchyroll disebabkan undang-undang negara Jepun yang amat ketat dalam media yang bersifat parodi.

Namun biarpun itu berlaku populariti GIntama terus mencanak selepas sekian lama. Malah satu filem “Live Action” Gintama dijangka akan keluar dalam tempoh tahun ini atau tahun depan. Dikatakan pelakon lelaki popular jepun Ogari Shun akan membawa watak Gin dalam filem tersebut. Anda mungkin lebih mengenali Ogari Shun sebagai Genji di dalam filem Crow Zero.


Abdullah Bin Saba : Akar Sebuah Fitnah.

Sebelum kita memasuki konflik yang berlaku di antara Khalifah Ali bin Abu Thalib dan Khalifah Hassan bin Ali terhadap gabenor Muawiyah bin Abu Sufian, adalah lebih baik kita mengetahui apakah punca utama berlakunya kesemua masalah ini? Oleh itu, penulis cuba ‘throwback’ kembali bagaimana fitnah ini boleh bermula dan menyebabkan terjadinya ‘Civil War’ sebanyak dua kali yang meragut nyawa beberapa orang para sahabat Rasulullah saw. Jadinya, kita akan bermula dengan episod strategi seorang munafik paling agung yang bertanggungjawab memecahbelahkan saf umat Islam dan beliau juga merupakan manusia yang menyebabkan beberapa nama orang sahabat besar diburukkan oleh pihak yang terkutuk lagi durjana. Selamat menghayati perjalanan sejarah yang ringkas ini.

Menggali Lubang Fitnah.

Abdullah bin Saba, seorang pendeta Yahudi yang berasal dari San’a, Yaman dan dikenali sebagai Ibn al-Sawda berkhidmat di bawah pemerintah bekas Kisra Parsi iaitu Yazdeger III menuju ke kota Damsyik di wilayah Syam yang pada ketika itu di bawah pemerintahan gabenor Muawiyah bin Abu Sufian. Tujuannya untuk memeluk agama Islam dalam menjalankan misi utama yang dipikulnya iaitu, untuk menumbangkan pusat kekuasaan Islam di Madinah yang dipimpin oleh Khalifah Uthman bin Affan.

Setibanya di kota Damsyik, Abdullah bin Saba berpura-pura memeluk agama Islam. Beliau memulakan misinya secara teratur dengan menunjukkan kebaikkan yang tidak terhingga selama berada di kota itu. Orang ramai mula menaruh kepercayaan kepadanya. Langkah seterusnya, Abdullah bin Saba meminta izin dari gabenor Muawiyah untuk menziarahi makam Rasulullah saw di kota Madinah. Muawiyah memperkenankan hasrat Abdullah bin Saba dengan membekalkan kepadanya sebanyak beberapa wang dinar sebagai perbelanjaan ke sana. Fitnah Abdullah bin Saba bermula pada tahun 30 H.

Setibanya di kota Madinah, Abdullah bin Saba mula memainkan peranannya sebagai seorang munafik yang berselindung di sebalik akhlaknya yang mulia. Beliau sering menghadiri solat berjemaah di masjid, beriktikaf dan beliau juga suka duduk berkumpul bersama penduduk Madinah dengan berbincang atau membahas hal-hal keagamaan dan keduniaan. Di samping itu, beliau juga berhasil mengumpul segala maklumat berkaitan kekuatan dan kelemahan pemerintahan Khalifah Uthman. Pada saat penduduk Madinah berbincang mengenai pemerintahan Khalifah Uthman, maka Abdullah bin Saba tanpa segan silu menyisipkan jarum yang tajam ke dalam pemikiran para penduduk Madinah. Beliau mula mempertikaikan pemerintahan Khalifah Uthman dengan menghadirkan alasan yang Ali bin Abu Thalib lebih layak memegang jawatan khalifah berbanding Uthman bin Affan.

Tetapi penduduk kota Madinah bukan mudah untuk diracuni fikirannya. Mereka yang terbau dengan helah Abdullah bin Saba ini, dengan segera menghalau beliau keluar dari kota Madinah. Abdullah bin Saba menuju ke Hizah untuk menyebarkan dakyahnya di sana tetapi beliau menerima nasib yang sama seperti di kota Madinah. Beliau juga telah dihalau keluar dari kota Kufah. Akhirnya, Abdullah bin Saba mengambil keputusan menuju ke Mesir kerana pada masa itu Khalifah Uthman telah memecat Amru al-As dari jawatan gabenor di Mesir dan menggantikan dengan Abdullah bin Abi Sarah.

Abdullah bin Saba gembira kerana beliau melihat peluang yang luas untuk menarik simpati penduduk Mesir untuk menyokong dakyahnya. Ramai penduduk Mesir yang menyokong dakyah yang dibawa oleh Abdullah bin Saba tetapi mereka tidak berani menghantar wakil ke kota Madinah yang bertujuan meminta Khalifah Uthman turun dari kerusi pemerintahan. Abdullah bin Saba tidak berputus asa.

Khabar gembira datang pula dari Kufah buat Abdullah bin Saba. Khalifah Uthman memecat gabenor Sa’id bin al-Ash dan menggantikan posisi tersebut dengan seorang sahabat iaitu Abu Musa al-Asy’ari. Abdullah bin Saba menuju ke kota Kufah dan mempengaruhi rakyat di sana supaya menentang khalifah kerana menurunkan gabenor Sa’id. Tetapi hasilnya tetap nihil buat kedua kalinya, kerana penduduk Kufah lebih menyukai pemerintahan Abu Musa al-Asy’ari berbanding pemerintahan Sa’id.

Abdullah bin Saba tetap tidak berputus asa. Beliau melaksanakan dakyahnya dengan lebih terperinci dan teratur. Akhirnya, sebahagian penduduk kota Kufah menerima baik dakyah Abdullah dan mereka mula menghantar wakil ke kota Madinah memohon Khalifah Uthman turun dari kerusi khalifah. Khalifah Uthman tetap menolak permohonan ini kerana beliau mengikut peraturan dengan alasan, hanya ahli dari Majlis Syura sahaja yang berkuasa mutlak memecat beliau.

Penduduk kota Kufah mula menentang Khalifah Uthman setelah gabenor kesayangan mereka, Abu Musa al-Asy’ari diturunkan dari jawatan gabenor dan posisinya digantikan semula dengan Sa’id bin al-Ash. Cadangan ini diusulkan oleh Marwan bin al-Hakam dan Khalifah Uthman pun melaksanakannya. Tetapi suara rakyat tetap diutamakan oleh Khalifah Uthman. Beliau membatalkan hasrat pergantian kuasa gabenor setelah separuh dari penduduk kota Kufah ingin memberontak menentangnya.

Menabur Benih Fitnah.

Fitnah Abdullah bin Saba mula memasuki fasa pembenihan. Beliau menyebarkan berita palsu mengenai perlakuan Khalifah Uthman yang menggunakan harta Baitulmal untuk urusan peribadinya dan membahagikan tanah untuk pertanian hanya kepada ahli keluarganya sahaja. Penduduk kota Basrah dan Kufah yang berang dengan tindakan Khalifah Uthman terus menghantar wakil masing-masing ke Madinah untuk mendengar alasan kukuh mengapa Khalifah Uthman sanggup berbuat demikian.

Khalifah Uthman menjawab fitnah ini:

“Harta yang di dalam Baitulmal yang diberikan kepada ahli keluarga saya dan ada yang digunakan untuk urusan peribadi saya, sebenarnya adalah harta saya sendiri. Setelah saya dilantik menjadi khalifah, maka sebahagian harta saya ada yang disimpan dalam Baitulmal. Dengan itu, harta itu milik penuh saya. Dan berkaitan pembahagian tanah itu, ia sebenarnya diberikan hanya kepada orang yang berhak menerimanya. Tanah itu milik kaum Muhajirin dan Ansar. Kaum ini yang menerokanya dahulu dan mereka memang mempunyai hak yang penuh untuk mengambil tanah tersebut kembali. Saya tidak memberikan tanah ini kepada keluarga Bani Umayyah sahaja, bahkan ada dari kalangan keluarga Bani Hasyim dan bani lain yang mendapatkannya juga…”.

Jawapan ini memuaskan hati para penduduk kota Basrah dan Kufah. Mereka tidak jadi memberontak. Abdullah bin Saba tetap tidak senang duduk dengan suasana sebegini walaupun beliau berjaya menanam benih kebencian dan penentangan dalam hati penduduk Islam dari Kufah dan Basrah.

Bertunasnya Benih Fitnah.

Gabenor Mesir, Abdullah bin Abi Saad mulai rasa curiga dengan tindak tanduk penduduk Mesir yang mula berani menentang kuasa khalifah. Beliau menangkap sesiapa sahaja yang dicurigai menyebarkan dakyah menentang kuasa khalifah Uthman.

Akibat dari silap percaturan Abdullah bin Saad dalam mengendalikan masalah ini, maka lahirlah sebuah pasukan pemberontak dari Mesir yang dipimpin oleh al-Ghafiqi bin Harab al-Akki menuju ke kota Madinah seramai 500 orang anggota.

Muawiyah bin Abu Sufian juga melakukan hal sedemikian rupa dengan menangkap serta memenjarakan para penduduk kota Basrah dan Kufah yang disyaki terlibat dalam agenda menghasut umat Islam untuk menentang kuasa khilafah. Para penduduk kota Basrah dan Kufah yang tidak berpuas hati dengan tindak-tanduk Muawiyah mula mengumpulkan tenaga dan bersatu hati menuju ke kota Madinah untuk meminta Khalifah Uthman menurunkan kuasa gabenor Muawiyah bin Abu Sufian.

( Kebanyakan penduduk yang ditangkap sememangnya adalah pengikut setia Abdullah bin Saba dan mereka merupakan kaum munafik yang berjanji setia di bawah nama al-Sabaiyyun untuk memecah-belahkan hubungan para sahabat dan umat Islam ).

Maka bertolaklah rombongan pasukan pemberontak dari kota Basrah pimpinan Hurkush bin Zuhair al-Saadi dan pasukan pemberontak dari kota Kufah yang diketuai oleh Abdullah bin Asham al-Amiri. Mereka membina khemah di luar kota Madinah sebelum menyerbu masuk kediaman Uthman bin Affan, iaitu:

1) Pasukan dari Kufah berkhemah di al-Wash.

2) Pasukan dari Basrah berkhemah di Za Khusub.

3) Pasukan dari Mesir berkhemah di Zil Marwa.

Tujuan asal mereka datang ke Madinah bersama pasukan yang besar adalah untuk memaksa Khalifah Uthman meletak jawatan dan menyerahkan jawatan khalifah kepada sahabat yang lain sekiranya beliau tidak memecat Muawiyah bin Abu Sufian dan Abdullah bin Saad dari jawatan gabenor. Pasukan dari Mesir mengusulkan Ali Bin Abu Thalib, pasukan dari Kufah menyukai Zubair al-Awwam menjadi khalifah seterusnya dan pasukan dari Basrah lebih cenderung memilih Talhah bin Ubaidillah sebagai khalifah keempat.

Zubair al-Awwam, Talhah bin Ubaidillah, Ali bin Abu Thalib bersama beberapa orang sahabat yang lain menghantar anak mereka masing-masing mempertahankan pintu gerbang utama dan pintu keluar masuk kota Madinah. Hassan dan Hussein diperintahkan untuk mengawal kawasan kediaman Khalifah Uthman. Penjagaan yang ketat oleh para sahabat beserta anak-anak mereka membuatkan pasukan pemberontak tidak berani memasuki kota Madinah. Akhirnya, mereka menghantar utusan untuk memujuk Zubair, Talhah dan Ali supaya berpihak kepada pasukan pemberontak.

Tetapi para sahabat besar terbabit tidak menerima tawaran tersebut. Setelah itu, Ali bin Abu Thalib meninggalkan pesanan kepada utusan pasukan pemberontak supaya menasihati ketua mereka masing-masing untuk menarik kembali pasukan pemberontak dari kota Madinah.

Pasukan pemberontak mengetahui peluang amat tipis jika datang dalam keadaan yang disedari oleh penduduk Madinah. Lalu dengan segera, mereka mengambil langkah mengundurkan pasukan dahulu dari jarak pandangan mata penduduk kota Madinah. Petang itu, penduduk kota Madinah bergembira setelah pasukan pemberontak berundur meninggalkan kawasan perkhemahan masing-masing.

Pasukan sukarelawan yang bertugas mengawal segala pintu masuk dan kawasan yang terancam bahaya oleh musuh, mula mengundurkan diri dari pos jagaan masing-masing kerana mereka menyangka pasukan pemberontak sudah bertolak pulang dan kota Madinah telah berada dalam kondisi yang selamat.

Tetapi sangkaan mereka meleset sama sekali kerana pasukan pemberontak berpatah kembali menuju ke kota Madinah pada malam hari ketika para penduduk kota sedang nyenyak tidur dibuai mimpi. Pasukan pemberontak melangkah berhati-hati menyusup dan memasuki kota Madinah. Mereka juga menguasai pos-pos jagaan dan jalan-jalan utama di kota. Pada keesokan paginya, penduduk kota Madinah terkejut dengan kehadiran pasukan pemberontak yang sudah menguasai sebahagian utama kawasan terpenting di kota Madinah.

Walaupun pasukan pemberontak sudah menguasai kota Madinah tetapi penduduk kota dilindungi dan mereka diberi kebebasan melakukan kegiatan harian dengan syarat tidak dibenarkan membawa senjata walaupun pedang yang bersarung.

Ali bin Abu Thalib menjadi orang tengah dalam perundingan di antara pihak pasukan pemberontak dan pihak Khalifah Uthman bin Affan. Pasukan pemberontak hanya memberi masa selama 40 hari kepada Khalifah Uthman untuk melepaskan jawatannya sebagai pemimpin.

Pada hari ke-30 pengepungan pasukan pemberontak di kota Madinah, Khalifah Uthman diserang olah pasukan pemberontak ketika beliau sedang membacakan khutbah Jumaat. Batu-batu dilempar ke arah Khalifah Uthman sehingga membuatkannya pengsan. Ali bin Abu Thalib beserta beberapa para sahabat mengusung keluar Khalifah Uthman dari masjid dan membawanya pulang ke rumah. al-Ghafiqi bin Harab menggantikan Khalifah Uthman sebagai imam solat Jumaat.

Khalifah Uthman memohon pertolongan dari Ali untuk memujuk pasukan pemberontak keluar dari kota Madinah dan pulang ke kampung halaman. Ali bersetuju tetapi dengan syarat, Khalifah Uthman wajib mengabaikan segala permintaan pelik dari para penyokongnya. Khalifah Uthman bersetuju, maka Ali dengan segera menemui al-Ghafiqi dan berunding mencari jalan penyelesaian. Akhirnya, al-Ghafiqi berpuas hati setelah Ali menjanjikan keselamatan ke atas pasukannya dan Khalifah Uthman berjanji akan melakukan perubahan ke atas para gabenornya yang telah berbuat sesuka hati.

Rundingan damai fasa satu – selesai.

Tetapi rundingan ini tidak bertahan lama apabila Marwan bin al-Hakam menjadi punca mempengaruhi Khalifah Uthman untuk tunduk ke atas permintaan para pemberontak dengan menyatakan alasan:

1) Muawiyah bin Abu Sufian berkuasa di Syam.

2) Abdullah bin Amir berkuasa di Parsi dan Khurasan.

3) Abdullah bin Abu Sarah berkuasa di Mesir.

Kesemua yang dinyatakan di atas adalah para penyokong setia Khalifah Uthman dan ini membuatkan Uthman menukar kembali rundingannya dengan menyatakan bahawasanya dia tidak akan tunduk ke atas satu pun permintaan pasukan pemberontak. Penduduk kota Madinah yang terkejut dengan tindakan Khalifah Uthman terus menyatakan akan berjuang bersama pasukan pemberontak jikalau Khalifah Uthman memungkiri janjinya yang telah diikat bersama pasukan pemberontak.

Khalifah Uthman terus memperbaharui syarat rundingan keduanya dengan menyatakan perlantikan Muhammad bin Abu Bakar as-Siddiq sebagai gabenor Mesir menggantikan Abdullah bin Abu Sarah. Maka dengan ini, pasukan pemberontak Mesir pimpinan al-Ghafiqi menarik kembali pasukannya dari kota Madinah untuk pulang ke Mesir semula.

Pasukan pemberontak dari Kufah dan Basrah juga berkemas untuk pulang ke kampung halaman mereka semula setelah Khalifah Uthman berjanji akan menyingkirkan Muawiyah dari kuasa gabenor wilayah Syam.

Mekarnya Bunga Fitnah.

Ketika pasukan pemberontak Mesir sedang dalam perjalanan pulang, mereka terserempak dengan seorang lelaki yang tidak dikenali menunggang kuda dengan keadaan yang tergesa-gesa dan laju. Muhammad bin Abu Bakar yang mengesyaki sesuatu terus memerintahkan supaya mengejar dan menangkap lelaki terbabit.

Apabila ditangkap, Muhammad bin Abu Bakar menemui sepucuk surat yang memerintahkan supaya gabenor Mesir, Abdullah bin Abu Sarah membunuh Muhammad bin Abu Bakar sebaik sahaja pasukan pemberontak sampai ke perbatasan wilayah Mesir. Abdullah bin Saba mengambil peluang memanipulasi kemarahan Muhammad bin Abu Bakar dengan mempengaruhinya dan pengikutnya.

Muhammad yang bengang dengan tindakan Khalifah Uthman yang ingin merancang membunuhnya terus memutarkan kembali pasukannya dan bergegas semula menuju ke kota Madinah. Di pertengahan jalan, pasukan pemberontak Mesir bertemu dengan pasukan pemberontak Basrah dan Kufah semula. Lalu Muhammad menceritakan segalanya kepada mereka. Lalu dengan rasa marah yang menggelegak di hati, maka ketiga-tiga pasukan pemberontak melangkah maju kembali ke kota Madinah pada kali kedua dengan hanya membawa satu tujuan sahaja.

Membunuh Khalifah Uthman.

Bersambung…


Kisah Saintis Menghidupkan Semula Anjingnya

Dunia sains penuh dengan keajaiban, memperlihatkan fenomena-fenomena yang unik dan sentiasa menjadi sebahagian dari alam. Sejak dahulu, para cendikiawan sentiasa mencari jawapan di sebalik fenomena-fenomena di depan matanya, bermula dari hujah falsafah sehinggalah kajian-kajian yang mampu membuktikan dan menunjukkan kehadiran fenomena tersebut, sebagai cara untuk mendalami bidang bernama sains ini.

Namun dunia sains juga tidak lari akan sisi gelapnya. Kajian-kajian yang dahulu bertujuan untuk pembuktian menjadi suatu metode untuk mencabar diri melawan sifat alam sendiri. Dalam erti kata lain, mempergunakan kajian sains sebagai langkah memuaskan inkuiri tanpa batasan. Contohnya adalah pada sekitar 1930-an, terdapat kontroversi berkenaan kajian menghidupkan semula haiwan bernama anjing oleh saintis gila bernama Dr. Cornish.

Robert E. Cornish (dipanggil Robert Cornish) adalah manusia genius yang lahir di San Francisco, AS. Pada usia 15 tahun beliau telah menamatkan pengajian sekolahnya dan meneruskan pengajian ijazah di University of California. Masuk usia 18 tahun Cornish menjadi graduan dan juga mendapat ijazah kedoktoran dalam bidang perubatan pada usia 22 tahun.

Beliau kemudian bekerja di Jabatan Kajian Biologi di universiti yang sama. Pada awalnya beliau seperti para saintis yang lain, bereksperimentasi untuk menghasilkan sesuatu produk yang memanfaatkan rakyat pada masa hadapan, seperti kajian pertama beliau tentang mereka cipta lensa yang membolehkan perenang membaca surat khabar di dalam air.
Namun begitu, beliau lebih berminat tentang teori kebangkitan semula dari kematian berbanding lensa yang beliau sedang kaji. Cornish percaya bahawa teori ini boleh dibuktikan dan menjadi kenyataan melalui sains perubatan beliau.

Jadi, bagaimana cara beliau untuk bangkitkan semula hidupan dari kematian?
Tahun 1933, Cornish membentuk sebuah eksperimen baru berkenaan menghidupkan semula subjek. Subjek ataupun ‘pesakit’ Cornish perlu dibaringkan atas sebuah jongkang-jangkit rekaan sendiri yang besar, disuntik dengan cecair adrenaline dan heparin (untuk mengurangkan darah), kemudian diayun secara seimbang dan kuat sedikit untuk kembalikan semula aktiviti saluran darah pesakit.

Banyak subjek beliau cuba jayakan namun gagal kerana banyak kelompongan kajian yang beliau harus selesaikan. Pada bulan Mei 1934, beliau beralih kepada subjek baru: anjing. Beliau memulakan kajian dengan mempersembahkan lima ekor anjing bernama ‘five fox terriers’ yang kesemua anjing bernama Lazarus.

Pertama, Cornish akan lemaskan subjek anjing tersebut dengan gas nitrogen. Selepas degupan subjek itu terhenti selama kurang lima minit, beliau memulakan kajian hidupkan semula Lazarus. Beliau memasukkan cecair adrenaline, darah, dan cecair anti-gumpalan, serta mengayun dengan kuat dan seimbang mengunakan jongkang-jangkit beliau. Gas oksigen dimasukkan dalam mulut Lazarus menggunakan tiub.

Keputusan kajian terhadap kelima-lima ekor anjing Lazarus adalah Lazarus pertama hingga ketiga tidak dapat dihidupkan semula tetapi Lazarus keempat (Lazarus IV) dan Lazarus kelima (Lazarus V) berjaya dihidupkan semula namun hayat Lazarus V sekejap saja.
Walaupun Lazarus IV hanya subjek yang berjaya dihidupkan, namun ia mengalami buta dan mempunyai kecederaan otak.

Namun ini tidak menghalang keputusan kajian kerana Cornish beranggapan beliau telah berjaya menghidupkan semula subjek buat pertama kalinya. Wartawan surat khabar New York Times menjadi saksi kejayaan kajian Cornish namun tidak mencatat kegagalan Lazarus V demi menjaga kejayaan tersebut.

Cornish kemudian mempopularkan diri dengan menjadikan dirinya sebagai watak utama dalam filem dokumentari bernama Life Returns, filem berkenaan kajian kebangkitan semula anjing milik anak lelakinya. Cornish berharap kajiannya bakal mendapat anugerah Nobel Prize namun ia tidak seperti apa beliau harapkan.

Kajian beliau mendapat tentangan kuat oleh para pencinta anjing kerana membangkitkan semula anjing bukan perbuatan mulia, malah ia perbuatan kejam. Sehingga tentangan ini mendapat perhatian pihak Jabatan Kajian Biologi, mereka terpaksa memecat Cornish demi menjaga nama baik jabatan dan universiti. Cornish selepas dipecat masih meneruskan kajiannya di tempat tidak dikenali ramai (berkemungkinan di rumahnya).

Tidak cukup sekadar menghidupkan semula anjing, Cornish mencabar dirinya untuk menghidupkan subjek lebih besar, iaitu manusia. Pertama sekali, beliau mencari subjek manusia yang sesuai: banduan yang mempunyai hukuman menyedut gas beracun. Cornish kemudian menemui Thomas McMonigle, banduan yang beliau cari.

Banduan yang membunuh gadis berusia 14 tahun ini sukarela menjadi manusia pertama dibangkitkan semula oleh Cornish. Cornish telah sediakan alatan uji kaji yang telah dinaiktaraf seperti menggunakan tong gas oksigen dan pengepam darah buatan sendiri. Namun, pengesahan Thomas menjadi subjek manusia pertama dibantah oleh kerajaan kerana ia melanggar undang-undang penghakiman negeri California berkenaan pengulangan semula hukuman selepas kebangkitan semula banduan lepas dihukum mati.

Kerana bantahan tersebut, Cornish terpaksa menolak permohonan Thomas sebagai subjek manusia. Thomas yang tidak berpuas hati kemudian menjalani hukuman tersebut pada 20 Februari 1948. Ini menjadi kegagalan besar Cornish dalam meneruskan kajian menghidupkan semula manusia. Pada akhir 1950-an, Cornish tidak meneruskan kajiannya dan menghasilkan produk ubat gigi bernama “Dr Cornish’s Tooth Powder with Vitamin D and Fluoride”.

Inilah kisah saintis yang satu-satunya melaksanakan kajian menghidupkan semula hidupan yang melanggar hukum alam dan kepercayaan beragama. Kalau Cornish meneruskan kajiannya ini, bagaimana masa depan manusia agaknya?

RUJUKAN:

Alexander, G. (4 July 2018). Dr. Robert E. Cornish’s Controversial Experiments to Revive a Dog’s Decapitated Head. Ststw Media. Retrieved from 30 October 2020. https://www.ststworld.com/robert-cornish/

Swain, Frank (2013-06-11). How to Make a Zombie: The Real Life (And Death) Science of Reanimation and Mind Control.


Antena DNA Terkecil Di Dunia

Beberapa bulan sebelumnya, saintis berjaya menghasilkan antena terkecil di dunia dengan menggunakan DNA. Tidak seperti antena yang lebih besar digunakan untuk memancarkan gelombang radio, antena ini bertujuan untuk menyingkap rahsia protein yang sentiasa berubah-ubah.

DNA menjadi pilihan kerana ia 20,000 kali ganda lebih kecil daripada rambut manusia. Selain itu, ia juga mempunyai ciri pendarfluor – isyarat cahaya untuk merekod dan melaporkan kembali maklumat. Isyarat cahaya ini boleh digunakan untuk mengkaji pergerakan dan perubahan protein mengikut masa sebenar.

Protein merupakan molekul yang besar dan rumit yang menjalankan semua tugas penting dalam badan. Ini termasuk menyokong sistem imuniti badan dan mengawalselia fungsi organ.

Tetapi apabila ia menjalankan tugas-tugasnya tanpa berlengah, ia mengalami pelbagai perubahan dari segi struktur – berubah dari satu bentuk kepada satu bentuk yang lain. Proses rumit ini dikenali sebagai proses dinamik protein. Dan saintis masih tidak mempunyai alat terbaik untuk mengukur proses ini.

Justeru, menerusi antena DNA ini, ia dapat membantu saintis mengetahui proses dan bentuk protein. Dan di sinilah kelebihan antena DNA terserlah iaitu menangkap bentuk protein yang bersifat jangka pendek. Antena yang dihasilkan oleh Universiti Montreal, Kanada ini dilihat boleh digunakan untuk pelbagai jenis aplikasi lain dan bersifat serba guna.

Salah satu aplikasi berpotensi untuk antena DNA ialah mengesan sejenis enzim iaitu enzim fosfatase beralkali. Menurut ahli kimia Universiti Montreal, Scott Harroun, enzim ini banyak dikesan dalam pelbagai penyakit termasuk pelbagai jenis kanser dan radang usus. Pengesanan enzim ini dibuat oleh antena DNA sambil dibantu oleh campuran ubat dan molekul biologi.

Bagi penulis kajian Alexis Vallee-Belisle, kewujudan antena DNA dilihat banyak membantu makmal-makmal di seluruh dunia. Ini kerana kebanyakan makmal menggunakan spektrofluorometer sekaligus membenarkan antena nano ini digunakan untuk mengkaji protein yang dijadikan sebagai fokus kajian. Ini termasuk mengenalpasti jenis terbaru dadah atau batu asas kepada pembangunan teknologi nano seterusnya.

Ketika ini, pasukan saintis Universiti Montreal berhasrat menubuhkan sebuah syarikat baru bagi mengkomersialkan antena DNA. Mereka berharap teknologi ini dapat dimanfaatkan oleh firma-firma lain sama ada firma farmaseutikal atau pasukan penyelidikan saintifik lain.

DNA amat popular sebagai blok binaan untuk pelbagai aplikasi baik dalam bidang saintifik mahupun teknologi. Ini disebabkan kandungan kimia DNA yang mudah untuk diprogramkan dan senang digunakan bila ia siap diprogramkan. Sebelum ini, ia turut dicadang sebagai tempat simpanan data.

Nota kaki

pendarfluor – pancaran sinaran daripada atom atau molekul yang terkena sinaran lain atau yang dibedil dengan zarah seperti elektron.

spektrofluorometer – alat yang mengukur ciri pendarfluor sesetengah bahan dalam sesebuah sampel bagi mengenalpasti kepekatan dan bahan kimia yang terkandung dalamnya.

RUJUKAN

Nield, D. (2022, 12 Januari). Scientists Built The World’s Tiniest Antenna, And It’s Made Out of DNA. Science Alert.

Sumber gambar: Caitlin Mooney


Caca Marba: Maba Tersilap Bintang Dalam Bendera?

Ini bukan isu ‘tersilap bintang’. Ini dikira tersilap bendera terus. Sebab dalam gambar tu, memperlihatkan bendera dengan bintang pecah 5 dan 11 jalur.Bendera begitu sebenarnya memang wujud dalam sejarah. Selepas pembentukan Persekutuan Tanah Melayu 1948, sebuah jawatankuasa telah ditubuhkan bagi mengadakan pertandingan mencipta bendera negara dengan persetujuan Majlis Raja-Raja pada tahun 1949. 373 reka bentuk telah dipertandingkan. 3 bendera dipilih bagi undian akhir.Bendera pertama adalah bendera biru dengan dua keris merah bersilang dikelilingi 11 bintang putih secara bulatan. Bendera kedua adalah bendera biru dengan dua keris merah bersilang dikelilingi 11 bintang putih secara berbintang. Bendera ketiga adalah rekaan Mohamed bin Hamzah. Beliau menghantar dua rekaan iaitu bendera hijau dengan keris biru dikelilingi 15 bintang putih dan bendera 11 jalur biru putih dengan gabungan unsur bendera Turki Uthmaniyyah di sisi. Namun, bendera kedua beliau dipilih sebagai cadangan ketiga bendera negara.Bendera rekaan Mohamed bin Hamzah diundi sebagai pemenang dengan sedikit pindaan awal. Sultan Kedah mencadangkan bintang berwarna putih digantikan dengan warna kuning bagi melambangkan Raja-Raja Melayu. Kemudian, jalur ditukar menjadi Merah Putih bagi melambangkan unsur Nusantara. Kemudian, sekali lagi pindaan dilakukan dengan bintang pecah lima diganti menjadi bintang pecah 11 kerana tatkala itu logo bintang pecah lima amat sinonim dengan Komunis.Bendera selepas pindaan ini mula digunakan pada 1950. Maka, bendera rasmi bagi kemerdekaan Tanah Melayu pada 1957 adalah dengan bintang pecah 11 dan 11 jalur sebagai lambang jumlah negeri dalam Tanah Melayu. Tapi dengan kemasukkan Singapura, Sabah dan Sarawak pada tahun 1963, bendera negara sekali lagi dipinda menjadi bintang pecah 14 dan 14 jalur.Bahkan nama negara pun bertukar dari Tanah Melayu (Sebutan British : Malaya) menjadi Malaysia, yang turut membawa erti ‘Tanah Melayu’ menurut suffix Latin/Greek (Malay + sia/σία). Walaupun Singapura berpisah dengan Malaysia pada 1965, namun ciri bendera ini tetap dikekalkan dengan bucu bintang dan jalur ke-14 diwakili oleh Wilayah Persekutuan pada 1974. Kemudian pada 1997, bendera ini dinamakan sebagai Jalur Gemilang.Walaupun bendera yang ‘dikibarkan’ dalam program anjuran MABA ini memang wujud dalam sejarah, namun ianya telah lama tidak digunakan. Bahkan, kalau kita Google ‘Bendera Malaysia’, yang keluar pastinya gambar bendera dengan bintang pecah 14 dan 14 jalur. Oleh itu, kesilapan ini sangat tidak masuk akal. Bendera dalam program MABA itu bukan gambar statik copy and paste, tetapi gambar bergerak yang pastinya melalui proses ‘design animation’ terlebih dahulu. You dulu di sekolah rendah tak belajar subjek Kajian Tempatan kah?Macam mana boleh silap? Hanya 3 kemungkinan iaitu :-1) Tukang design dan penganjur bukan rakyat Malaysia.2) Mereka rakyat Malaysia tetapi berniat khianat.3) Mereka rakyat Malaysia tetapi bodoh.Untuk bersangka baik, kita anggaplah mereka ini bodoh kerana itulah sangkaan paling minima. Kesilapan yang tidak boleh dimaafkan. Dah la permintaan maaf hanya ditulis ringkas dalam Facebook tanpa menggunakan bahasa kebangsaan. MABA Caca Marba!


Cara Eropah Kendali Gelombang Kedua Covid-19

Hari ini terdapat lebih 300 kes baru Covid-19 dilaporkan sekaligus mencetuskan kebimbangan tentang gelombang ketiga pandemik itu di negara ini. Tatkala ramai menyeranah golongan politikus sejak pengumuman itu semalam, Eropah turut berdepan gelombang kedua Covid-19 berikutan pertambahan kes yang tinggi di benua itu.

Tidak seperti sebelum ini di mana perintah berkurung dilaksanakan di seluruh negara, kali ini perintah berkurung hanya dilaksanakan secara bersasar dan di peringkat wilayah. Ia dibuat bukan saja untuk membolehkan ekonomi negara terus dibuka tetapi beradaptasi dengan perubahan ciri pandemik itu sendiri.

Ini kerana pakar-pakar perubatan di Eropah mendapati kluster-kluster jangkitan baru Covid-19 terdiri daripada golongan muda yang dilihat mempunyai kemungkinan lebih rendah m4t1 akibat pandemik berkenaan. Data turut menunjukkan pertambahan kes sebegini tidaklah seteruk berbanding pada Mac dan tidaklah membebankan perkhidmatan kesihatan.

Justeru, tidak hairanlah mengapa kerajaan dan pihak berkuasa mensasarkan tempat-tempat di mana golongan muda selalu berkumpul dan bersosial sebagai mencegah penularan Covid-19. Di negara-negara Eropah, tempat-tempat seperti restoran, bar atau tempat-tempat awam yang dikunjungi mereka dihadkan bilangan individu yang berkunjung atau dipendekkan waktu operasinya.

Namun begitu, semua ini boleh berubah sekiranya kadar pesakit warga emas yang jatuh sakit akibat Covid-19 bertambah secara mendadak. Ini berikutan pertambahan kes pesakit Covid-19 membabitkan warga emas di Sepanyol dan Perancis yang dimasukkan di hospital-hospital sejak dua minggu lepas. Jika ia dibiarkan sahaja, tidak mustahil perkhidmatan kesihatan bakal berdepan tekanan lambakan pesakit seperti pada Mac lepas.

Berikut bagaimana empat negara Eropah bertindak balas terhadap pertambahan kes Covid-19:

Selepas berdepan pertambahan kes Covid-19 sejak Julai lepas, ini menjadikan Sepanyol sebagai negara yang mempunyai kadar jangkitan tertinggi di Eropah. Sejak dua minggu lepas, 122,000 kes dilaporkan dan 1/3 daripadanya dilaporkan di ibu kota negara itu, Madrid. Ketika ini, jumlah kes sebenar mencecah lebih 640,000 kes dengan hospital-hospital kini berdepan prospek tekanan bilangan pesakit yang terlampau ramai.

Pada 18 September lalu, presiden wilayah Madrid, Isabel Ayuso Diaz mengumumkan langkah-langkah pencegahan penularan Covid-19. Ini termasuklah perintah berkurung secara separa di mana penduduk perlu memberi alasan kukuh sekiranya perlu keluar dan mengehadkan bilangan pelanggan dalam restoran atau premis-premis runcit.

Arahan ini memberi kesan kepada 850,000 orang penduduk termasuk yang menetap di kawasan miskin wilayah berkenaan. Apabila arahan ini dikuatkuasakan, ratusan orang mengadakan protes jalanan pada 20 September lalu. Bagi mereka, apa yang dilakukan Diaz bukan melindungi golongan yang terkesan tetapi menyemarakkan lagi diskriminasi terhadap golongan yang berisiko.

Pada 19 September lepas, Perancis merekodkan pertambahan kes harian sebanyak 13,498 kes. Ketika ini, bilangan kes Covid-19 di Perancis sebanyak 453,763 kes sekaligus menjadikan negara tersebut mempunyai kadar jangkitan kedua tertinggi selepas Sepanyol.

Sebarang arahan tentang peraturan Covid-19 termasuk perintah berkurung kini diletakkan di bawah bidang kuasa pihak berkuasa Perancis. Perdana Menteri Jean Castex menyifatkan perintah berkurung yang dilaksanakan secara menyeluruh di seluruh negara boleh memberi kesan negatif kepada ekonomi negara itu.

Di tempat-tempat di mana bilangan kesnya tinggi seperti Paris, Marseille dan Bordeaux, pihak berkuasa memperkenalkan pelbagai langkah untuk mencegah penularan Covid-19. Di Bordeaux dan Marseille, tarian tidak dibenarkan di bar-bar sementara syarikat-syarikat tempatan termasuk penganjur acara perkahwinan perlu mengarahkan pekerja mereka bekerja dari rumah.

Marseille dan Paris turut menyaksikan penjualan dan pengambilan alkohol selepas jam 8.00 malam dilarang. Di Paris, pihak berkuasa tempatan menguatkuasakan perintah mandatori memakai topeng muka di khalayak. Unit polis anti-rusuhan turut digerakkan bagi memastikan pematuhan orang ramai terhadap peraturan-peraturan ini.

Di sebalik pengenalan peraturan-peraturan baru itu, Paris mengumumkan pada 20 September lepas bahawa perintah kuarantin di sekolah-sekolah rendah dilonggarkan. Ini berikutan wujud bukti kanak-kanak membawa risiko rendah sebagai pembawa jangkitan Covid-19. Sekolah hanya akan ditutup sekiranya terdapat tiga kes pelajar positif Covid-19.

Ketika ini, Ireland merekodkan 33,121 kes Covid-19 kes dengan 188 kes baru dilaporkan pada 22 September lepas. Dublin yang diterajui Micheal Martin memperkenalkan pelan “Hidup Bersama Covid” membabitkan lima tahap berbeza. Ibu negara Ireland itu diletakkan pada tahap ketiga sementara baki seluruh negara diletakkan pada tahap kedua.

Di bawah tahap kedua, sekolah, restoran dan pub dibenarkan beroperasi tetapi bilangan individu di premis-premis ini dihadkan. Sementara di Dublin, perkumpulan sosial dalaman hanya dihadkan kepada enam orang dan pelawat mestilah daripada isi rumah yang sama. Muzium dan tarikan kebudayaan lain diarah tutup manakala restoran, kafe dan pub hanya dibuka untuk perkhidmatan bungkusan makanan atau makan di luar.

Pada sesi penerangan Covid-19 pada 21 September lalu, Liz Canavan iaitu penolong setiausaha agung Jabatan Taoiseach (Pejabat Perdana Menteri Ireland) mendedahkan wujud trend membimbangkan Covid-19 di tempat-tempat lain. Ini menunjukkan sekatan yang sedang dikuatkuasakan di Dublin boleh disambung ke bahagian-bahagian lain negara itu.

Jerman dianggap antara negara yang cemerlang menangani penularan Covid-19 termasuk dari segi kaedah mengesan, menjejak dan menguji populasinya. Namun begitu, pertambahan kes Covid-19 di negara itu sedikit membimbangkan dengan 1,345 kes dilaporkan pada 20 September lepas. Ini berikutan pertambahan kes membabitkan negara-negara anggota EU terutama yang mempunyai sejarah perjalanan ke Jerman.

Bavaria antara negeri Jerman yang terkesan dengan Covid-19. Sejak 22 September lalu, Bavaria memperkenalkan peraturan seperti mengehadkan perkumpulan sosial kepada lima orang atau dua isi rumah, larangan pengambilan alkohol di tempat-tempat awam dan mengehadkan waktu operasi restoran. Peraturan-peraturan ini merupakan antara yang paling tegas diperkenalkan di Jerman sejak pendekatan Covid-19 Jerman dilonggarkan pada Mei lalu.

RUJUKAN:

Godin, Melissa. (2020). Europe’s COVID-19 Cases Are Spiking. Here’s How 4 Different Countries Are Trying to Stop A Second Wave. Time. https://time.com/5892349/europe-covid-19-lockdowns/


Buku Teks Singapura Akhirnya Mengaku Permulaan Singapura Dari Tamadun Melayu

Jika anda berkesempatan meneliti buku teks sekolah menengah Singapura terutama mata pelajaran Sejarah, pasti anda perasan ia hanya menyebut zaman kolonial yang berlaku ketika itu terutama membabitkan Stamford Raffles. Tetapi pada tahun 2014, buku teks sejarah negara itu telah disemak semula dan menyatakan zaman keemasan negara itu sebenarnya sudah bermula sejak 700 tahun yang lalu dengan ia merupakan sebuah pelabuhan antarabangsa milik bangsa Melayu yang dihuni populasi 10,000 orang ketika itu.

Orang yang bertanggungjawab di sebalik semakan ini ialah Profesor John N. Miksic, seorang profesor arkeologi dari Universiti Kebangsaan Singapura (NUS). Beliau bertanggungjawab menasihati pihak kerajaan dalam soal buku teks baru ini yang bertajuk ‘Singapore: The Making of a Nation-State, 1300-1975’. Prof Miksic mengetuai banyak operasi ekskavasi di Asia Tenggara dengan 12 ekskavasi turut dijalankan di Singapura sejak 30 tahun lepas dan berjaya menemukan pelbagai artifak menarik yang menemukan kaitan Singapura dengan sejarah pra-koloninya, satu perkara yang tidak dihiraukan sehingga sekarang.

Menerusi bukunya yang bertajuk ‘Singapore
and the Silk Road of the Sea’, beliau menunjukkan bukti-bukti terperinci
berkenaan petempatan awal Singapura dan impaknya kepada sejarah. Satu penemuan
yang dianggap signifikan ialah penemuan pelbagai jenis artifak di Empress
Place, sebuah kawasan perniagaan penting berhampiran muara Sungai Singapura.
Menerusi proses ekskavasi, kawasan tersebut sebenarnya sebuah pelabuhan lama
yang digunakan pedagang China, India dan Jawa pada abad ke-14.

Antara artifak yang ditemui ialah
cawan porselin berwarna biru dan putih dari era Dinasti Yuan dan ‘Penunggang
Tanpa Kepala’, sebuah patung gaya Jawa yang dianggarkan wujud antara abad ke-14
hingga abad ke-16. Berhampiran tempat sama, pasukan arkeologi diketuai Prof
Miksic turut menemui ibu kota lama yang dikelilingi tambak dan kubu pertahanan
sama seperti digambarkan Raffles dalam surat-suratnya. Lebih banyak artifak
ditemui termasuk tembikar dan duit syiling China, gelang kaca India dan
barangan kemas.

Jadi mengapa ia mengambil masa 30 tahun untuk menyemak semula sejarah Singapura? Dalam satu temubual New York Times dengan beliau di makmal kampusnya, Prof Miksic berpandangan ia memerlukan bukti yang bukan saja kukuh tetapi tidak boleh disangkal untuk mengubah perspektif orang. Tambahnya, lagi masih ramai warga Singapura yang menganggap bidang arkeologi sebagai satu kemewahan yang tidak mampu ditanggung. Kebanyakan aktiviti arkeologi yang dijalankan oleh Prof Miksic dibiayai oleh pihak swasta. Dan beliau bimbang sekiranya beliau bersara, makmalnya akan ditutup atas alasan ketiadaan dana untuk meneruskannya.

Usaha untuk buku teks baru ini
tidak akan berlaku tanpa bantuan bekas-bekas pelajarnya yang menduduki
kedudukan berpengaruh dalam dunia akademik dan dunia politik. Profesor Derek
Heng, seorang profesor sejarah di Kolej Yale-UNS merangkap bekas pelajar Prof
Miksic menganggap penemuan artifak-artifak yang dibuat oleh gurunya itu sebagai
satu cara visual melihat masa silam Singapura dan menyusun semula kedudukan
Singapura dalam sejarah.

Bila ditanya mengapa usaha semakan semula sejarah buku teks mengambil masa lama, Prof Heng menimbulkan dua sebab iaitu kempen Ganyang Malaysia oleh Presiden Indonesia, Sukarno pada awal tahun 60-an dan perpisahan Singapura dengan Malaysia pada tahun 1965. Oleh kerana dua faktor itu, wujud usaha secara sengaja untuk tidak bercakap dengan kaitan etnik dengan sejarah silam Singapura. Hari ini tambahnya, Singapura yakin untuk menyatakan ia juga merupakan sebahagian daripada dunia Melayu. Satu lagi faktor ialah kekurangan keterangan yang menerangkan kemerosotan selama 200 tahun antara tempoh pelabuhan terkenal hinggalah menjadi jajahan British. Menurut Profesor Madya Kwa Chong Guan dari NUS yang juga salah seorang penasihat buku teks baru ini, selagi mana tiada hubungkait dapat dijelaskan, selagi itu artifak-artifak yang ditemui hanya sekadar minat barang antik sahaja.

Bagi menghubungkan semula jurang yang dinyatakan dan meletakkan artifak-artifak Prof Miksic dalam kerangka perdagangan maritim antarabangsa yang lebih besar, Prof Kwa, Heng dan Tan Tai Yong menerbitkan sebuah buku bertajuk ‘Singapore: A 700-Year History — From Early Emporium To World City’ dengan mengambil sumber dari teks-teks Melayu lama. Buku yang diterbitkan pada tahun 2009 mendapati wujud hubungan antara Singapura dengan Kesultanan Johor-Riau yang berkuasa di Selat Melaka ketika itu. Pada masa sama, Profesor Peter Borschberg dari NUS turut menemui satu kaitan penting; keterangan pelayar-pelayar Portugal dan Belanda serta peta-peta menunjukkan Singapura sudah menjadi tumpuan kuasa-kuasa utama Eropah sebelum kedatangan Raffles lagi.

Menurut Prof Heng, satu lagi faktor yang menyumbang kepada semakan semula itu ialah keperluan membangunkan memori sosial kolektif dan ia kini menjadi satu isu politik. Satu isu yang menjadi pencetus ialah pengumuman kerajaan untuk membangunkan lebuhraya melalui kawasan perkuburan perbandaran Cina di Bukit Brown pada tahun 2011. Melalui rancangan itu, ratusan kubur perlu digali dan mayat-mayat yang dikeluarkan perlu dikebumikan di tempat baru. Pengumuman ini mencetuskan kemarahan orang ramai kerana dianggap sebagai muzium hidup dan juga merupakan antara tinggalan penjajahan Jepun semasa Perang Dunia Kedua.

Tambah Prof Heng, peristiwa ini
menjadi momentum kepada rakyat Singapura melihat semula warisan dan legasi
sejarah mereka. Dengan melihat negara itu sebahagian daripada legasi sejarah
rantau yang panjang berbanding sebagai jajahan British, ia akan menjadikan mereka
lebih menghargai nilai sejarah. Beliau menambah, “Sudah tiba masanya akar
psikologi baru dan dalam ditanam dan membangunkan identiti untuk diri kami.”

Satu isu yang terus membelenggu
Singapura ialah migrasi dan perubahan demografik. Berdasarkan kertas putih yang
dibentangkan pada tahun 2014, kerajaan masih menyokong cadangan mengembangkan
lagi populasi dari 5.3 juta kepada 6.9 juta orang. Cadangan ini ditolak ramai
kerana berpandangan migrasi menyumbang kepada inflasi tinggi, harga rumah yang
mahal, menyesakkan jalan dan sistem pengangkutan awam serta ketidakadilan dalam
bersaing mendapatkan jawatan-jawatan utama pekerjaan.

Profesor Madya Kwa berpandangan dengan menyemak semula sejarah negara itu, ia membolehkan warga Singapura menerima pertambahan populasi dan bersikap lebih inklusif. Sementara Prof Heng melihat isu perubahan demografik ini sebagai perangsang kepada negara itu menyemak semula sejarahnya. Tambah Prof Miksic, “Sejarah yang pendek meletakkan negara dalam keadaan yang goyah. Tetapi jika anda menunjukkan wujud situasi orang Cina dan Melayu tinggal bersama untuk tempoh masa yang lama, ia membuktikan anda mempunyai kedudukan yang stabil.”

Mungkin ada tertanya-tanya apakah semua faktor yang dinyatakan ini merupakan punca kepada perubahan buku teks baru Singapura. Hakikatnya, ia turut didorong oleh sentimen yang mengubah persepsi orang luar terhadap Singapura sebagai sebuah negara yang kreatif di sebalik perkembangan sains dan teknologi. Menerusi perubahan ini, ia diharap dapat mengubah minda orang ramai terhadap perkara kreatif termasuk ilmu sejarah dan ilmu kemanusiaan. Namun di sebalik semua perubahan ini, ia masih gagal menarik pelajar menyertai kursus-kursus bersifat kreatif yang lebih cenderung kepada ijazah-ijazah yang kukuh seperti undang-undang dan perubatan. Jurusan-jurusan ini menjadi pilihan kerana ia dapat menjamin pekerjaan jauh lebih baik berbanding kursus-kursus lain.

SUMBER

A. Peterson, Jane. (2014). In New
Textbook, the Story of Singapore Begins 500 Years Earlier. New York Times. https://www.nytimes.com/2014/05/12/world/asia/in-new-textbook-the-story-of-singapore-begins-500-years-earlier.html


Strategi Rasullulah S.A.W Dalam Tiga Pertempuran: Badar, Uhud Dan Khandaq

Pertempuran ini
berlaku ketika 17 Ramadan 2 Hijrah. Apa yang mahu diperkatakan tentang
pertempuran ini adalah kebijaksanaan Rasulullah. Rasulullah tahu bahawa dalam
pertempuran yang berlatarkan padang pasir, sumber yang paling penting ialah air.

Justeru, sebelum
pertempuran ini bermula, Rasulullah memanggil semua para sahabat untuk
mewujudkan sebuah “war council” untuk
menghadapi kemaraan angkatan tentera Musyrikin dari Makkah. Strategi tentera
Islam mudah – Menghampiri kumpulan telaga air yang berdekatan yang di medan
Badar.

Hal ini demikian
kerana pertempuran dijangka bertempat di kawasan sekitar Madinah, maka Nabi
tahu bahawa dalam sebuah pertempuran di tengah padang pasir, sesiapa yang
menguasai sumber air, maka kemenangan seperti sudah berpihak separuh kepadanya.
Maka, Nabi memilih sebuah telaga air di Badar sebagai tempat tentera Islam
berkampung. Para sahabat mencadangkan agar tentera Islam mara lebih atas, ke
sebuah lagi telaga air dalam medan Badar yang lebih strategik kerana kedudukan
yang lebih dekat dengan tentera Musyrikin.

Rasulullah
selaku seorang pemimpin yang hebat, pasti menerima cadangan strategi daripada
para sahabat yang dilihatnya jauh lebih baik daripada cadangan pertama. Maka,
baginda dan tentera Badar berangkat ke telaga yang dimaksudkan. Sampai sahaja
di situ, Rasulullah mencadangkan agar semua telaga air di medan Badar
dikambuskan dengan tanah.

Jika kita analisis
rancangan Rasululullah ini, sebenarnya strategi ini bertujuan untuk mengheret
tentera Quraisy menyerang satu-satunya lokasi air di sekitar Madinah yang masih
lagi terjaga. Tentera Islam pula walaupun dalam jumlah yang lebih kecil daripada
tentera Quraisy, mempunyai kelebihan yang jauh lebih besar daripada kelebihan
yang dimiliki oleh Quraisy.

AIR.

Jangan pandang rendah pada kelebihan air di medan pertempuran kerana pada zaman seterusnya, terbukti bahawa air memang memainkan peranan yang sangat besar. Antara jeneral p3rang dalam sejarah Islam yang menjadikan air sebagai titik fokus strategi perang ialah Salahuddin Al-Ayyubi dalam Pertempuran Hattin di mana tentera salib telah dipermainkan oleh Salahuddin dengan begitu bijak.

Kenapa air ialah
sumber yang sangat strategik dalam pertempuran di tengah padang pasir? Kerana
tanpa air, sebuah penaklukan ke atas sebuah kota kelihatan sangat mustahil memandangkan
tentera tidak akan mampu bertahan lama. Oleh sebab itu juga, tentera Quraisy
hanya mampu bertahan selama tiga jam dalam pertempuran ini sebelum melarikan
diri kerana pertahanan ampuh oleh tentera Islam. Tanpa air di tengah padang
pasir, sebuah pasukan tentera itu tidak mempunyai masa yang lama. Mereka akan
mula mengalami dehydration lalu
menjadi lemah.

Tentera Quraisy yang jauh dari sumber air di padang pasir, harus menyerang tentera Islam yang sedang berjaga di satu-satunya sumber air. Akhirnya, dengan bantuan Allah SAW yang mengirimkan malaikat terbaiknya, serta taktikal genius Rasulullah menyuruh seluruh telaga air dikambus, maka kemenangan pun berpihak kepada tentera Islam. 313 ahli Badar telah menewaskan lebih 1,000 orang tentera kafir.

Dalam pertempuran ini, tentera Islam
mempunyai lebih kurang 700 orang tentera dan empat unit tentera berkuda.
Sebaliknya tentera Quraisy pula membawa lebih kurang 3,000 orang tentera,
bersama 200 unit tentera berkuda.

Pertempuran ini berlaku dengan niat membalas
dendam yang mahu dilunaskan oleh Abu Sufyan ke atas tentera Islam yang berjaya
membunuh banyak tokoh penting Quraisy dalam Pertempuran Badar. Oleh itu, Abu
Sufyan pun membawa lebih kurang 3,000 askar Quraisy, bersama beberapa orang
jeneral perang seperti Khalid al-Walid bagi memimpin unit berkuda tentera
Quraisy.

Apa yang cuba dilakukan oleh Abu
Sufyan dalam pertempuran adalah menempatkan taktik double envelopment di mana, Abu Sufyan cuba menguatkan bahagian
sayap kanan dan kiri daripada bahagian tengah askar Quraisy. Abu Sufyan hendak memastikan
bahawa tentera Islam akan terus masuk ke bahagian tengah barisan askar Quraisy
sambil bahagian sayap kiri dan kanan Makkah masih bertahan.

Kononnya nanti bahagian tengah
tentera Quraisy akan berundur ke belakang lalu terus memasuki ruang kosong yang
ditinggalkan di tengah, tetapi di kiri dan kanan tentera berkuda masih kukuh
bertahan. Tentera Islam akan memasuki ruang kosong yang ditinggalkan pada bahagian
tengah tentera Quraisy ini. Secara tidak langsung membuatkan tentera Islam akan
terkepung di kiri dan kanan mereka. Lalu, tentera berkuda yang memang jauh
lebih kukuh daripada tentera pejalan kaki umat Islam akan terus membantai
tentera umat Islam di kiri dan kanan.

Rasulullah s.a.w selaku seorang taktikal genius p3rang yang sangat menakjubkan telah menyediakan pelan tersendiri untuk menentang taktik double envelopment yang dibawa oleh Abu Sufyan. Selaku pasukan yang bertahan, kelebihan memilih kawasan geografi medan tempur dimanfaatkan sehabis baik oleh Rasulullah.

Baginda memilih kawasan di lembah bukit
Uhud. Kelebihan kawasan lembah Uhud ini ialah terdapat dua buah bukit yang
mengapit kawasan kiri dan kanan tentera Islam. Baginda telah meletakkan pasukan
askar pemanah di salah satu puncak bukit itu untuk meneutralkan kelebihan askar
berkuda yang dimiliki oleh tentera Quraisy.

Taktikal Baginda ini boleh membuatkan
taktikal double enveleopment yang
cuba digunakan oleh pasukan tentera Quraisy menemui kegagalan. Oleh sebab itu, Baginda
menyatakan kepada pasukan pemanah itu untuk kekal di posisi mereka meski apa
sahaja yang berlaku, sama ada tentera Islam sedang menempah kegagalan atau kemenangan.

Namun, mereka ingkar terhadap
perintah tersebut dan turun dari puncak bukit. Khalid al-Walid yang melihat
bahawa senjata utama taktikal perang Rasulullah kini sudah tiada di tempatnya,
terus memimpin unit berkuda yang sebelum ini dineutralkan oleh pasukan pemanah
itu.

Akhirnya,
kekalahan terus menyapa pasukan tentera Islam! Tetapi apa yang hendak disampaikan
dalam analisis taktikal perang kali ini adalah betapa bijaknya Rasullulah menyimpan
pelan untuk menafikan terus taktikal perang terkenal yang bernama double envelopment itu. Tidak hairanlah
jika Baginda ialah tokoh paling berpengaruh dalam sejarah dunia. Baginda
seorang politikus, jeneral perang, ayah, tokoh spiritual, cendekiawan dan suami
yang hebat!

Dalam sejarah pep3rangan orang Arab, pengepungan sangat jarang berlaku kerana sebelum ini, pertempuran biasanya berlaku dalam skala yang lebih kecil. Namun, memandangkan ajaran Islam yang dibawa oleh Rasulullah semakin diterima, maka perkara ini tidak dapat dielakkan lagi. Madinah harus ditawan untuk mengelakkan Islam tersebar luas.

Dalam Pertempuran Khandaq, dapat
dilihat bagaimana buat pertama kalinya, strategi yang sangat terkenal di dunia Parsi
dipakai oleh tentera Islam berkat cadangan Salman al-Farisi dan ketoleransian
Rasulullah mendengarkan cadangan sahabatnya.

Salman mencadangkan supaya mereka
membina sebuah parit mengelilingi kota Madinah demi mempertahankan kota itu daripada
serangan gabungan tentera Ahzab yang berjumlah 10 ribu yang melibatkan orang
Quraisy dan juga puak-puak arab di sekitar jazirah Arab. Tentera Islam pula
ketika itu memiliki ketumbukan askar sebanyak tiga ribu orang sahaja.

Dalam sejarah Parsi, taktikal ini
memang selalu diguna pakai tetapi sangat asing dalam sejarah peperangan orang
Arab. Sebab itulah ketika Abu Sufyan sampai sahaja ke kota Madinah untuk
melakukan pengepungan sekali gus menggerakkan penaklukan ke atas Madinah, beliau
terkejut apabila melihat parit yang digali di sekeliling kota Madinah.

Pertahanan umat Islam di dalam parit
itu sangat kuat apabila selama 27 hari usaha untuk menakluk parit tersebut terus
mengalami kegagalan. Setiap kali tentera Quraisy cuba untuk melintasi parit tersebut,
mereka akan dihadiahkan dengan hujanan panah dan batu daripada tentera Islam.

Parit hanya digali di bahagian utara
sahaja memandangkan timur, barat serta selatan Madinah dipenuhi oleh bukit
bakau dan juga kawasan berpokok yang menyusahkan pergerakan bala berkuda Makkah.
Pada masa yang sama, segala hasil tuaian umat Islam diambil lebih awal bagi
memastikan tentera Musyrikin kebuluran dan hanya bergantung pada kelengkapan makanan
yang dibawa dari Makkah.

Pada masa yang sama, Rasulullah turut
merancang pelan alternatif sekiranya pertahanan berbentuk parit itu berjaya
ditembusi oleh tentera Musyrikin apabila memilih sebuah bukit bernama Sala
sebagai kem utama tentera Islam dan tempat mengatur serangan kembali.

Namun, pengkhianatan oleh bani
Quraizah yang tiba-tiba berpaling tadah terhadap gabungan tentera Ahzab merisaukan
Rasulullah. Hal ini juga menjatuhkan semangat tentera Islam. Tetapi, seorang
tokoh ternama daripada tentera Ahzab yang menyerang Madinah dikatakan memeluk
Islam secara rahsia kemudian membantu Rasulullah.

Kata Sun Tzu dalam buku perangnya The Art Of War,

“The
supreme art of war is to subdue the enemy without fighting.”

Itulah yang dilakukan oleh Rasulullah. Baginda memecahkan kesatuan tentera Ahzab hanya dengan senjata rumor sahaja, yang diakui merupakan sangat penting dalam membicarakan tentang pep3rangan. Tidak perlu berlawan, tidak perlu menumpahkan darah, jeneral p3rang yang hebat mampu menundukkan lawan tanpa berlawan.

Rasulullah telah mengarahkan Nuaim untuk
memporak-perandakan gabungan bani Quraizah dan juga tentera Ahzab. Nuaim telah
pergi ke bani Quraizah lalu menyebarkan khabar angin bahawa sekiranya
pengepungan itu gagal, maka tentera Ahzab tidak akan membantu langsung bani
Quraizah sekiranya diapa-apakan oleh tentera Islam. Lalu, Nuaim juga
mencadangkan agar diambil beberapa orang ternama daripada tentera Ahzab lalu
dijadikan tawanan demi menjamin keselamatan bani Quraizah.

Nuaim menyebarkan khabar berita yang
lain pula kepada tentera Ahzab. Kononnya, bani Quraizah telah berpaling tadah
dan kembali berpakat dengan Rasulullah. Menurutnya lagi, bani Quraizah akan
berpura-pura meminta tawanan daripada tentera Ahzab dan akan menyerahkan
tawanan itu kepada tentera Islam. Persengketaan berlaku antara gabungan tentera
Ahzab dan puak Yahudi bani Quraizah ini. Ketika Ikrimah dihantar kepada mereka
untuk menuntut janji menyerang tentera Islam bersama, bani Quraizah pula
meminta beberapa orang tawanan daripada tentera Ahzab.

Tentera Ahzab menolak permintaan bani
Quraizah. Bani Quraizah pula menyangka bahawa tentera Ahzab telah mengkhianati
perjanjian mereka menyebabkan pakatan antara mereka berpecah.

Apabila Bani Quraizah berpaling daripada tentera Ahzab, hal ini telah menimbulkan perpecahan dalam kalangan tentera Ahzab sendiri. Kebanyakan puak-puak Arab yang bergabung bukanlah menyerang Islam dengan niat membenci Islam tetapi djanjikan dengan harta rampasan perang. Namun, strategi pengepungan yang dilakukan ke atas Madinah ini agak asing bagi mereka.

Mereka tidak sabar dan strategi pengepungan ini memerlukan masa yang lama dan kesabaran. Lalu, mereka berpecah. Apa yang dilakukan oleh Rasulullah dan Nuaim ini sangat berkesan. Akibat daripada perpecahan itu, akhirnya tentera Ahzab pun menyerah dan memilih untuk kembali ke tempat masing-masing. Maka, sekali lagi Madinah berjaya dipertahankan.


Apa Yang Kita Perlu Tahu Tentang WannaCry?

Katakan hai pada WannaCry!

Pakar-pakar keselamatan komputer diseluruh dunia mengelarkan ia sebagai sebuah serangan siber berskala besar paling teruk yang pernah berlaku dalam sejarah pengkomputeran.

Apakah yang dilakukan oleh WannaCry?

Penyerang telah menyebarkan ransomware (rujuk nota kaki apa itu ransomware?) yang dikenali sebagai WannaCry, kepada sistem komputer, pelayan (server) dan juga rangkaian peribadi diseluruh dunia.

Apabila sebuah sistem telah dijangkiti oleh serangan ini, penyerang akan mengunci/menyulitkan (encrypt) kesemua fail-fail yang ada di dalamnya dan sebuah tetingkap pop-up akan muncul dengan arahan mengenai cara untuk mangsa membayar jumlah wang tebusan sebanyak $300 bagi mangsa mendapatkan semula akses kepada fail-fail tersebut .

Pembayaran hanya diterima dalam bentuk Bitcoin.

Pop-up tersebut juga turut memaparkan dua jam undur; iaitu satu menunjukkan tarikh akhir tiga hari sebelum jumlah wang tebusan akan digandakan kepada $600 dan satu lagi menunjukkan tarikh akhir fail-fail mangsa akan di ‘delete‘ buat selama-lamanya!

Bagaimana ia boleh berlaku?

WannaCry mensasarkan kelemahan sistem operasi Microsoft Windows yang digunakan secara meluas diseluruh dunia.

Manakala perisian untuk membuat serangan itu adalah menggunakan salah satu senjata perisikan (windows exploit) oleh NSA yang dikenali sebagai EternalBlue yang telah bocor/dicuri.

Sekumpulan penggodam yang dikenali sebagai Shadow Brokers telah mempublikkan exploit ini kepada umum pada bulan lepas. Terima kasih Shadow Brokers~*sarcasm

Walaupun pihak Microsoft telah mengeluarkan patch keselamatan untuk menghadapi kelemahan ini pada bulan Mac, namun seperti biasa, tidak semua syarikat pada kebiasaanyan akan mengemaskini sistem mereka secara automatik, kerana umum mengetahui “windows updates’ boleh menyebabkan kegagalan pada kebanyakkan ‘legacy software’ yang digunakan oleh kebanyakkan syarikat. Selain itu factor skala syarikat yang besar dimana mereka memerlukan masa untuk menganaslisa kesan dari kemaskini juga telah merencatkan proses kemaskini patch yang diperkenalkan oleh Microsoft.

Sejauh mana kesan kerosakan daripada WannaCry?

Dikala ini, ianya telah menjangkiti 200,000 sistem komputer di 150 negara sejak jumaat lepas dan Rusia, Ukraine dan Taiwan sebagai sasaran utama.

Menurut Europol, agensi penguat kuasa undang-undang Eropah. FedEx, Nissan, Deutsche Bahn, Bank Negara Rusia, Keretapi Rusia, Kementerian Dalam Negeri Rusia, Megafon and Telefónica.dan Perkhidmatan Kesihatan Kebangsaan United Kingdom adalah antara mangsa yang terkesan teruk dengan WannaCry.

Siapa yang terdedah?

Sesiapa sahaja yang tidak mengemaskini PC yang mempunyai system operasi Microsoft Windows mereka baru-baru ini.

Bagaimana untuk mengelakkan diri anda daripada diserang

Ikuti langkah-langkah berikut:

Rujukan

Nota Kaki:
Apa itu Ransomware?

Ransomware yang mengabungkan perkataan ransom + software adalah merupakan sejenis serangan siber yang direka oleh penyerang (baca hackers) bagi menguasai/mengunci sistem komputer dan fail fail peribadi yang ada didalamnya sehinggalah bayaran yang dituntut oleh penyerang dibuat oleh mangsa.

p/s: Kalau laptop/pc office anda tak ada ransomware over the weekend.. belanjalah budak IT dep tu kopi secawan dua..huhu


Pengepungan Fort Pitt: Senjata Biologi Yang Membantai Pribumi Amerika

Perkenalkan kepada kalian, Pengepungan Fort Pitt yang berlaku pada tahun 1763, sekitar 22 Jun hingga ke 10 Ogos 1763, sekitar Pittsburgh, Pennsylvania antara puak pribumi Amerika dan juga British. Pertempuran ini berlaku kerana sikap cabul British yang tidak menghormati perjanjian dan janji mereka dengan pribumi Amerika yang mereka akan meninggalkan bumi Amerika selepas perang dengan Perancis. Keenganan British telah membawa kepada Pemberontakan Pontiac. Saya tidak mahu mengulas lebih lanjut tentang kronologi-kronologi yang berlaku dalam pertempuran ini kerana asas utama artikel ini adalah menceritakan apa yang telah dilakukan oleh British dalam pertempuran ini.

Ketika puak-puak pribumi Amerika sedang menghampiri Fort Pitt yang menjadi tempat kediaman tentera-tentera British ketika itu, orang penting daripada salah satu daripada puak pribumi Amerika telah berjumpa dengan pegawal-pegawal yang bertanggungjawab menguruskan Fort Pitt telah memberi amaran kepada mereka bahawa terdapat ketumbukan tentera daripada puak-puak pribumi Amerika sedang menghampiri Fort Pitt untuk menyerang.

British yang sedang berkampung di Fort Pitt engan berundur daripada kubu itu, sebaliknya mereka mempunyai rancangan lain. Kebetulan, ketika berlakunya pertempuran itu, wabak Smallpox sedang melanda para tenteranya. Rancangan British ketika inilah ialah mahu menghadiahkan dua buah selimut yang telah digunakan dalam wad yang merawat penyakit Smallpox lalu dihadikahkan kepada seorang pahlawan pribumi Amerika bernama Turtleheat dan seorang pemimpin salah satu puak pribumi Amerika yang bernama Maumaultee.

Terdapat juga rekod-rekod surat menyurat antara pemimpin tertinggi British yang merencanakan penggunaan senjata biologi ini seperti mana yang dicatatkan seperti berikut. Jeneral Amherst menulis kepada Colonel Bouquet yang ketika itu dalam perjalanan membantu beberapa buah kubu British yang sedang dikepung seperti berikut:

“Bukankah sangat tersusun rancangan untuk menghantar smallpox dalam kalangan puak asli Amerika? Kita mesti menggunakan segala stratergi perang yang secukupnya bagi mengurangkan kekuatan mereka.”

Dalam masa yang sama, Jeneral Amherst telah memuji langkah yang dilakukan Captain Ecuyer yang terlebih dahulu telah menghadiahkan selimut yang diambil dari pesakit Smallpox yang dirawat dalam hospital British sendiri. Kolonel Bouquet yang menerima surat itu membalas seperti berikut:

“Saya akan berusaha untuk memastikan wabak Smallpox tersebar dikalangan mereka menggunakan beberapa buah selimut yang bakal jatuh ke tangan mereka, dan dalam masa yang sama, saya akan cuba memastikan yang saya tak terjangkiti dengan wabak ini.”

Balasan daripada Jeneral Amherest adalah seperti berikut:

“Kau akan dengan sehabis baik untuk memastikan wabak tersebar dikalangan mereka, walau dengan selimut sekalipun, dan dalam masa yang sama, kau harus melakukan cara yang lain untuk menghapuskan bangsa yang bangsat ini.”

(Terjemahan kasar daripada saya untuk pemahaman orang awam tentang isi surat mereka)

Akibatnya, wabak Smallpox ini tersebar dikalangan puak-puak pribumi Amerika ini. Oleh kerana pada waktu itu, Dr Edward Jenner yang mencipta vaksin kepada penyakit wabak Smallpox bukanlah lahir dari kalangan puak asli pribumi Amerika ini, maka wabak itu tersebar dan membunuh banyak nyawa. Puak-puak pribumi ini menjadi lemah dan menyenangkan tentera British dalam peperangan. Apa yang berlaku kerana senjata biologi ini telah menarik perhatian seorang doktor bernama David McClure yang telah melawat Pitssburgh beberapa tahun kemudian sambil mencatatkan seperti berikut:

“Ketika puak-puak pribumi Amerika melancarkan serangan mengejut ke atas Fort Pitt, aku mendapati bahawa penghuni kubu tersebut telah menemui cara untuk menyebarkan wabak Smallpox dikalangan puak-puak pribumi Amerika ini. Sesungguhnya, apa yang berlaku itu lebih dasyat kesan kehancurannya daripada sebarang senjata api, atau artileri yang dimiliki oleh Kolonel Boquet!”


Pertempuran Dien Bien Phu: Angkuhnya Perancis Sehingga Tumbang Di Tangan Viet Minh

“Aku akan memakai topi berwarna merah dan akan berdiri di atas bukit ini… supaya engkau dapat melihatku dari kejauhan dan langsung menembakku… Seranglah…. Seranglah segera” – Begitulah mesej Kol. de Castries kepada Viet Minh…

Pada mereka yang mengetahui tentang sejarah kolonialisme Perancis di Indochina tentu tahu tentang Pertempuran Dien Bien Phu (DBP) yang berlaku di antara 13 Mac 1954 hingga 7 Mei 1954. Signifikasinya amat besar dan dianggap sebagai permulaan kepada suatu pengakhiran buat Perancis di Indochina.

Indochina-Perancis adalah gabungan tiga negara jajahan Perancis iaitu Vietnam, Cambodia dan kemudiannya Laos. Di Vietnam, penentangan terhadap kolonial Perancis ditunjangi oleh Liga Kemerdekaan Vietnam atau lebih dikenali di serata dunia sebagai Viet Minh. Ho Chi Minh, tokoh kemerdekaan Vietnam yang tidak perlu diperkenalkan lagi telah berjaya membawa ideologi komunis melalui Parti Komunis Indochina ke dalam organisasi Viet Minh ini. Begitulah serba ringkas tentang Indochina dan Viet Minh.

Banyak juga kisah yang kutahu mengenai penentangan Orang Viet terhadap Perancis, namun bagiku tiada kisah yang lebih menonjol daripada Perang DBP. Alhamdulillah, setelah bertahun-tahun, akhirnya aku berpeluang untuk menjejakkan kaki di bumi bertuah ini. Hasilnya, penulisan kali ini bukan sahaja penceritaan ringkas daripada lipatan sejarah tetapi juga cerita lisan yang kukutip sepanjang berkelana di kota yang hampir tiada pelancong asing ini.

Cau Be, seorang pemuda Vietnam berusia 17 tahun yang menegurku ketika aku sedang duduk mengenang nasib sambil mengunyah biskut Danone, dengan sukarelanya menawarkan dirinya sebagai pemandu pelancong amatur. Bersemangat sungguh budak yang bercita-cita suatu hari nanti punyai perniagaan berasaskan pelancongan ini.

Bandar DBP terletak di sebelah Barat Hanoi dan adalah bandar terakhir sebelum anda memasuki Laos melalui Sempadan Tay Trang-Pang Hoc. Bentuk mukabuminya seperti Bandar Alor Setar, yang landai, dikelilingi oleh sawah bendang dan kemudian bukit-bukau dan gunung-ganang melingkari sawah bendang dan bandar ini. Kalau di pandang dari atas, kelihatan seperti mangkuk sup dengan kota DBP di tengah-tengah mangkuk, kawasan yang paling rendah.

Jen. Henri Navarre, iaitu pemerintah tertinggi Perancis di Indochina telah memberi mandat kepada Kolonel Christian de Castries untuk mengetuai ketumbukan tentera Perancis di sini dan menghancurkan kekuatan Viet Minh secara total.

Sememangnya peperangan di DBP tidak dapat dielakkan dan ianya bakal menjadi ibu kepada segala peperangan di Indochina.

Beberapa kubu pertahanan didirikan oleh tentera Perancis dan antara nama-nama kubu yang terkenal ialah Beatrice, Eliane dan Gabrielle. Sememangnya tentera Peranchis begitu berkeyakinan tinggi untuk menumpaskan Viet Minh.

Ketika Jen. Navarre membuat tinjauan di DBP, beliau bertanya kepada Komander Artileri, Lef. Kol. Charles Piroth, adakah beliau memerlukan tambahan artileri dari Perancis.

Ini jawapan Lef. Kol. Piroth,

“Aku tidak perlukan tambahan artileri berat kerana aku mampu menumpaskan artileri Viet Minh dalam masa dua jam dan melenyapkan seluruh tentera Viet Minh dalam masa dua hari”

Sesungguhnya keangkuhan de Castries juga amat terserlah. Aku diberitahu bahawa beliau menulis sepucuk surat kepada Viet Minh supaya menyerang Dien Bien Phu dengan kadar segera. Bahawa dia amat menantikan pertembungan muktamad ini.

Tanpa disedari oleh tentera Perancis, Viet Minh telah mengerah tenteranya mengambil kedudukan di pergunungan sekitar DBP. Artileri berat yang dibekalkan oleh Soviet Union dan Jerman Timur diangkut naik menggunakan tali dan kederat tentera-tentera Viet Minh. Semua ini dilakukan dalam suasana senyap dan berhati-hati.

Cau Be menceritakan kepadaku bagaimana ketika askar Viet Minh menarik senjata artileri berat ini di lereng gunung, tiba-tiba tali yang menariknya terputus lalu senjata artileri itu menggelongsor ke bawah. Seorang tentera Viet Minh melompat ke hadapan untuk menghalang roda dari terus berputar dengan menggunakan badannya. Tindakannya berjaya menghalang daripada senjata artileri itu jatuh ke kaki gunung. Apabila ditanya oleh komradnya adakah dia tercedera?

Jawabnya, “Lupakan aku, pastikan senjata ini selamat diikat”. Beliau akhirnya mati kerana tindakannya itu. Cau Be dengan bangganya berkata kepadaku,

“Semangat sebegini, Peranchis sememangnya tak punya peluang…”

Serangan senjata artileri Viet Minh ke atas Kubu Beatrice dari pergunungan di sekitar DBP bermula pada 13 Mac 1954 dan membunuh Komander Legionnaire Major Paul Pegot. Dua hari kemudian Lef. Kol. Charles Piroth membunuh diri dengan meletupkan dirinya dengan grenad. Dikatakan beliau dipaksa membunuh diri oleh Kol. de Castries. Diceritakan juga bahawa Lef. Kol. Charles Piroth amat terkejut apabila mendengar dentuman meriam Viet Minh pertama yang ditujukan ke arah kubu Beatrice sehingga beliau hilang arah dan tahu bencana yang akan melanda.

Satu persatu kubu Perancis yang dinamakan sempena nama wanita ini jatuh ke tangan Viet Minh. Pertempuran yang paling lama dan berdarah akhirnya terjadi selama lebih daripada 30 hari untuk menawan kubu Eliane atau Bukit A1 yang kini menjadi muzium terbuka. Tentera Viet Minh yang menghampiri bukit ini dari bendang-bendang berhampiran tumpas satu persatu. Ditambah pula terdapat kereta kebal di atas bukit ini.

Akhirnya, tentera Viet Minh mengorek terowong dan meletupkan bukit ini dari dalam bumi. Bayangkanlah kecekalan Viet Minh dalam peperangan ini.

Dengan jatuhnya Bukit A1 atau Eliane ini, maka berakhirlah Peperangan Dien Bien Phu. Kol. de Castries ditahan sedang beliau dan saki-baki tenteranya bersembunyi di dalam bunker.
Cau Be menceritakan kepadaku, bahawa Kol. de Castries membuat panggilan terakhir kepada Jen. Rene Cogny dan beliau diarahkan untuk membunuh diri. Dikhabarkan Kol. de Castries sudah bersedia untuk membunuh diri tetapi beliau mendapat panggilan telefon daripada isterinya sejurus selepas menelefon Jeneral Cogny.

Isterinya berkata,“Biar apa pun yang engkau mahu lakukan, ingatlah aku dan pulanglah”.

Akhirnya beliau tidak jadi membunuh diri dan hanya menanti Viet Minh memasuki bunkernya.

Ketika tentera Viet Minh memasuki bunker, semua askar Perancis duduk menyerah sedangkan Kol. de Castries masih tegak berdiri.

Askar Viet Minh, sambil menghalakan muncung senapangnya ke arah Kol. de Castries berkata, “Kebanggaan apakah lagi yang tinggal untuk kamu? Kamu ini hanyalah seorang tawanan perang tak ubah seperti mereka yang lain…” Lalu Kol. de Castries duduk bersama askarnya.

Rentetan daripada kekalahan Perancis di Dien Bien Phu, Perjanjian Geneva 1954 ditandatangai dan kesemua tentera Perancis meninggalkan Indochina-Perancis buat selama-lamanya. Sempadan di antara Vietnam Utara di bawah Parti Komunis Indochina dan Vietnam Selatan di bawah Maharaja Bao Dai juga ditetapkan dan dipersetujui.

Kekalahan Perancis adalah disebabkan kebebalan mereka menganggap Viet Minh akan melakukan kesilapan yang sama seperti di Na San.

Bagi Viet Minh pula, bukan sahaja mereka mendapat bantuan senjata api daripada Soviet Union dan Jerman Timur, mereka juga mendapat khidmat nasihat daripada penasihat tentera Republik China.

Banyak elemen kejutan yang dilakukan oleh Viet Minh selain daripada berjaya mengangkut artileri berat ke kawasan pergunungan, antaranya mereka berjaya mencuci laluan yang penuh dengan bom yang digugurkan oleh kapal terbang Perancis dalam masa 24 jam. Ini dilakukan dengan bantuan orang tempatan seperti Thai, Dao dan Hmong.

Begitulah secara ringkasnya cerita tentang Peperangan Dien Bien Phu ini. Masih banyak lagi cerita sampingan mengenai peperangan ini seperti peranan Unit Trailleurs Perancis iaitu tentera beragama Islam dari Algeria yang menghuni kubu Gabrielle, kisah kebuluran yang dihadapi oleh tentera Perancis dan juga kisah-kisah keperwiraan orang setempat dan tentera Viet Minh.

Semoga ada iktibar untuk kita juga.

Sekian


Masjid Brunei Di Kelantan Lambang Persahabatan

Mencuaikan kemerdekaan bermakna mencuaikan sejarah, serta sekali gus ‘menyambaranakan’ mahkota bangsa.”– DYMM PSB Sultan Haji Hassanal Bolkiah Mu’izzaddin Waddaulah, Sultan dan Yang Di-Pertuan Negara Brunei Darussalam, 2018.

Walaupun Negara Brunei, hari kemerdekaannya dimasyhurkan pada 1 Januari 1984 tetapi sambutannya dilaksanakan pada setiap 23 Februari setiap tahun. Ini adalah kerana walaupun Brunei mencapai kemerdekaan dari british pada 1 Januari 1984, british tidak benar-benar meninggalkan negara tersebut sehinggalah tarikh 23 Februari. Jadi rakyatnya menyambut Hari Kebangsaan pada tarikh tersebut setiap tahun. Tahun 2019 adalah sambutannya yang ke-35, dengan tema Menjayakan Wawasan Negara.

Sempena hari kemerdekaan Brunei Darul Salam, mari kita kenali sebuah Masjid di Kelantan. Diceritakan pembinaan masjid itu merupakan lambang persahabatan yang utuh antara bekas Menteri Besar sekitar tahun 70-an, Datuk Muhamed Nasir dengan Sultan Brunei, Sultan Hassanal Bolkiah. Menurutnya, hubungan erat itu diterjemahkan menerusi pembinaan bangunan masjid yang kosnya dibiayai sepenuhnya oleh baginda.

Masjid Brunei, Kelantan

Masjid Brunei Darussalam merupakan masjid atas air terapung pertama di Malaysia, masjid ini telah diwakafkan oleh Sultan Brunei Darussalam, terletak di Danau Tok Uban atau lebih tepat di Rong Chenok, Pasir Mas, Kelantan, berkedudukannya di pinggiran Danau Tok Uban.Pada awalnya tiada ramai yang tahu tentang masjid ini,namun setelah 20 tahun pembinaannya,ia mula menjadi popular kerana ada kaitan dengan Sultan Brunei.

Masjid Brunei Darussalam, Masjid ini dibina berserta dengan sebuah Madrasah atas nama Almarhum Sultan Omar ‘Ali Saifuddien III iaitu ayahanda kepada Sultan Brunei kini (Paduka Seri Baginda Sultan Hassanal Bolkiah Mu’izzadin Waddaulah ibni Al-Marhum Sultan Omar ‘Ali Saifuddien) dan dirasmikan oleh Sultan Kelantan pada 23 Januari 1992 bersamaan 18 Rejab 1412H,Masjid ini diwakafkan oleh Sultan Brunei, Sultan Haji Hassanal Bolkiah Mu’izzaddin Waddaulah kepada sekolah tahfiz di Kampung Rong Chenok.

Suasana di kawasan Masjid ini amat mendamaikan dan mententeramkan jiwa dan sesuai dijadikan kawasan pengajian terutama bagi pelajar Tahfiz di sini. Masjid Brunei yang tersergam indah di Tasik Danau Tok Uban di sini merupakan antara mercu tanda ‘tersembunyi’ di kawasan Chetok. Mana tidaknya, masih ada dalam kalangan penduduk di kawasan sekitar bahkan di negeri ini tidak mengetahui kewujudan masjid berkenaan yang mempunyai pemandangan cantik terutama setiap kali matahari terbenam.

Nama masjid itu dikaitkan dengan Brunei kerana perbelanjaan pembinaannya dibiayai Sultan Brunei, Sultan Hassanal Bolkiah yang melakukan amal jariah untuk kepentingan umat Islam di negara ini. Keunikan masjid itu ketara kerana ia dibina di tepi Danau Toban dengan dua pertiga bahagiannya mencecah air. Jika dilihat daripada jauh, masjid itu seolah-olah terapung. Sebaik pembinaannya siap pada 23 Februari 1992, Sultan Kelantan, Sultan Ismail Petra merasmikan masjid terbabit.

Sementara itu, seni binanya yang bercirikan Asia Barat serta Melayu Brunei yang klasik, di samping warnanya yang putih bersih berjaya menarik perhatian sesiapa sahaja yang melalui kawasan tersebut. Meskipun terletak agak jauh di kawasan pedalaman, masjid berkenaan tidak pernah sunyi dengan kegiatan keagamaan.

Masjid yang tersergam indah di tepi Tasik Danau Tok Uban tersebut digunakan oleh pelajar sebuah maahad tahfiz sebagai lokasi untuk mereka mendalami ilmu agama. Pada waktu pagi dan petang penduduk di sekitar kawasan berkenaan pasti akan terdengar alunan merdu ayat suci al-Quran yang dilontarkan oleh para pelajar tersebut. Sehingga kini, masjid ini dijaga pihak pengurusan masjid. Bagi sesiapa yang ingin mengunjungi masjid ini perlu meminta kebenaran dengan pihak tahfiz terlebih dahulu untuk rekod.

Sahabat saya merupakan Penduduk Pasir Mas Kampung Tok Uban, Azilkhoiril Abd Aziz mengatakan pembinaan masjid itu merupakan satu kebanggaan kepada mereka yang tinggal berhampiran kawasan tersebut. Masjid berkenaan kini digunakan sepenuhnya oleh pelajar mahaad tahfiz untuk mendalami ilmu agama dan difahamkan operasi pengurusan pusat pengajian yang kini digelar Maahad Tahfiz Tok Uban berkenaan disumbangkan secara terus oleh Sultan Brunei.

Rujukan:


Membedah Sisi Baik Kösem Sultan

Kösem Sultan adalah salah seorang wanita paling berkuasa dalam sejarah Empayar Uthmaniyyah. Dia melibatkan dirinya terlibat secara tidak langsung dalam kekacauan politik istana setelah suaminya Sultan Ahmed I meninggal dunia, tetapi dia berupaya mengh*puskan pesaingnya walaupun dirinya sendiri menerima pengakhiran yang pahit.

Walaupun beberapa sejarawan mengatakan bahawa dia adalah manipulator paling utama, masih ada beberapa pendapat lain yang mengatakan bahawa dia adalah penyumbang yang terbesar dalam membantu memastikan kelangsungan kuasa Empayar Uthmaniyyah.

Kösem Sultan dibawa ke istana Uthmaniyyah sebagai seorang hamba berbangsa Yunani, dipercayai dibawa oleh bangsawan Bosnia Uthmaniyyah pada usia 15 tahun. Setelah memeluk Islam, dia diberikan nama sebagai ‘Mahpeyker,’ yang bermaksud wajah seperti bulan dalam bahasa Parsi kerana kecantikannya rupa parasnya.

Memandangkan wajahnya yang putih melepak itu, dia digelar sebagai Kösem. Dalam bahasa Turki kuno, nama Kösem juga bermaksud seekor biri-biri yang memimpin kawanannya. Namanya sendiri seolah-olah mencerminkan sifat kepimpinan Mahpeyker yang bakal muncul dalam dirinya untuk beberapa tahun kemudian.

Mahpeyker berjaya menarik perhatian Sultan Ahmed I dengan kecantikannya, memandangkan ketika itu dia sudah pun memeluk Islam, maka akhirnya tiada sebarang masalah untuk mereka berkahwin.

Mahpeyker melahirkan 4 anak lelaki dan 3 anak perempuan, yang membolehkannya mendahului isteri-isteri sultan yang lain. Dia belajar dan menjadi seorang pengamal tassawuf dengan suaminya yang dikatakan sebagai salah seorang daripada sultan-sultan yang sangat warak.

Mahpeyker menjalani kehidupan yang tenang dan damai dalam membesarkan anak-anaknya. Selepas perkahwinannya mencapai tempoh 14 tahun, dia menjadi janda pada usia 28 tahun dan tanpa sengaja dia mendapati dirinya berada di tengah-tengah kekacauan politik.

Demi untuk melindungi anak-anaknya sendiri, dia membantu mempermudahkan pertabalan takhta untuk abang iparnya dan bukan anak tirinya.

Semenjak kem*tian Sultan Ahmed I, sistem pewarisan takhta keturunan dinasti Uthmaniyyah berubah dari sistem primogeniture (hak menduduki takhta kepada anak sulung) menjadi rejim seniorat (takhta diserah kepada anggota dinasti yang paling tua), maka tradisi fratricide yang menuntut pembvn*han sesama saudara kandung bagi merebut takhta yang telah diamalkan secara sah semenjak zaman Sultan Mehmet II mula dihentikan.

Berikutan kem*tian Sultan Mustafa I dan Osman II, dua putera Mahpeyker – Murad dan İbrahim menaiki takhta secara berturut-turut. Memandangkan Sultan Murad IV hanya berusia 12 tahun ketika menjadi raja, Mahpeyker memainkan peranannya sebagai pemangku Sultan dengan gelaran sebagai ‘Valide Sultan’ (Ibu Sultan), malahan, dia mendapat kedudukan itu secara rasmi dengan jawatan sebagai Pemangku/Naib Sultan (naib-i-sultanat).

Dia mendidik anaknya dengan ilmu politik. Ketika Murad IV telah mencapai usia yang sudah cukup matang dan mampu memerintah negara, Mahpeyker hanya memainkan peranan di belakang tabir sahaja dan akan campur tangan dalam urusan politik hanya jika perlu, dia hanya memberi fokus dalam menjaga anak bongsunya iaitu Shahzade İbrahim dari sebarang kemungkinan yang boleh menyebabkan Sultan murka, seperti pemberont*kan dan sebagainya.

Ibrahim ditabalkan sebagai Sultan setelah kem*tian abangnya itu pada tahun 1640, Sultan İbrahim meletakkan ibunya di belakang tabir, namun, Mahpeyker berusaha keras untuk memastikan anaknya itu mempunyai zuriat demi mempertahankan kesinambungan dinasti Uthmaniyyah.

Mahpeyker amat disayangi dan dihormati oleh semua orang. Walau bagaimanapun, setelah memerintah selama lapan tahun, Sultan Ibrahim digulingkan dan dibvn*h dalam satu rampasan kuasa tentera dan birokrat. Ada yang mendakwa bahawa Mahpeyker Sultan yang bertanggungjawab atas kem*tian puteranya sendiri.

Namun, jika diperhatikan semula, sebenarnya dari awal lagi dia telah menyedari perancangan nekad kumpulan pro-kudeta dan bersetuju untuk mendesak anaknya agar turun dari takhta sebagai balasan untuk menyelamatkan nyawa anaknya. Namun, mereka tidak menepati janji.

Putera kepada Sultan İbrahim yang baru berusia 7 tahun menaiki takhta. Ibu dan neneknya masih meneruskan hidup, menjadikan ini toleransi sesama dinasti yang pertama kali berlaku dalam sejarah Uthmaniyyah semenjak terbentuknya Kod Undang-undang Mehmet. Namun setelah dewasa, Sultan Mehmed IV dipercayai mengalami masalah mental kerana sikapnya yang gemar membun*h orang secara membuta tuli, namun dia terkenal sebagai seorang panglima p3r*ng yang hebat.

Mahpeyker Sultan ingin memainkan peranan sebagai Valide Sultan sekali lagi dengan memintas ibu Sultan merangkap bekas menantunya yang masih muda dan naif iaitu Turhan Sultan. Namun Turhan juga seorang wanita yang amat cerdik dan kuat sama seperti ibu mertuanya itu, Turhan Sultan tidak berhasrat untuk mengizinkan keinginan Mahpeyker itu.

Turhan Sultan menjadi musuh abadi kepada Mahpeyker. Namun ironinya, ketika berusia sekitar 12 tahun, Turhan dibawa ke Istana Topkapı sebagai hadiah dari Khan Crimea kepada Mahpeyker Sultan. Berkemungkinan Mahpeyker sendiri yang memberikan Turhan kepada Ibrahim sebagai gundiknya.

Namun, seiring peredaran masa, Turhan ternyata merupakan seorang wanita memiliki cita-cita yang terlalu tinggi untuk dan tidak sewenang-wenangnya membiarkan dirinya kehilangan kedudukan yang tinggi tanpa penentangan.

Dalam perjuangannya untuk menjadi Pemangku Sultan yang sah, Turhan disokong oleh golongan birokrat istana yang terdiri daripada kizlar agha (ketua sida-sida kulit hitam) rumahnya dan wazir agung empayar sendiri, sementara Mahpeyker pula disokong oleh tentera Janissari.

Mahpeyker Sultan sentiasa percaya bahawa memiliki hubungan yang baik dengan pegawai tentera pada saat konflik dalaman banyak membawa keuntungan. Dari situlah pihak tentera Janissari mula memihak kepada Mahpeyker Sultan. Walaupun kedudukan Mahpeyker sebagai Valide Sultan dilihat sebagai yang terbaik untuk kebaikan negara, rata-rata rakyat ketika itu amat membenci pengaruh pasukan elit Janisari terhadap pemerintahan Uthmaniyyah.

Para birokrat mula mengambil tindakan setelah mereka merasa mengesyaki Mahpeyker Sultan sedang merancang untuk melakukan rampasan kuasa di istana dengan mengeksploitasi pemberont*kan senyap para pedagang di Istanbul 1651  di kawasan luar bandar dan Istanbul serta membun*h Sultan yang muda itu untuk memaksa Turhan Sultan menobatkan puteranya yang lebih mudah untuk dijadikan boneka iaitu Shahzade Suleiman.

Orang-orang suruhan birokrat istana menerjah masuk ke dalam harem dalam usaha untuk membun*h Mahpeyker Sultan, yang bersembunyi di dalam sebuah almari besar di biliknya. Namun, sebahagian kain pakaiannya tersepit di celah-celah pintu almari. Seorang hamba ternampak sebahagian pakaian Mahpeyker lalu segera mendedahkannya.

Mahpeyker atau Kösem Sultan dih*kum bun*h dengan kaedah tradisi khas bagi mengh*kum m*ti seorang anggota dinasti Uthmaniyyah yang diserap dari budaya Mongol iaitu dengan dic*kik me
nggunakan tali busur.

Namun, huk*man yang dilaksanakan terhadap Mahpeyker Sultan dianggap paling hina lagi memalukan kerana dia dic*kik menggunakan tali langsir. Peristiwa ini dianggap sebagai salah satu ins*den yang paling menyedihkan dan memalukan dalam sejarah Turki. Dia berusia 61 tahun ketika dia dibvn*h dan jen*zahnya dikebumikan berhampiran dengan makam suaminya yang tercinta di Dataran Sultanahmet.

Selain kebijaksanaan dan kecantikannya, Mahpeyker Sultan juga terkenal dengan sumbangan dan minatnya. Dengan penampilan dan rekabentuk yang belum pernah dilihat orang Turki sebelumnya, Çinili Camii (Masjid berjubin) di daerah Üsküdar di Istanbul adalah salah satu hasil jasa baktinya yang terkenal.

Selain daripada masjid yang dihiasi dengan jubin yang paling indah di pada abad ke-17 itu, Mahpeyker Sultan juga bertanggungjawab dalam membina sekolah, ruang mandi awan dan telaga air pancuran awam. Dia juga membangunkan Büyük Valide Han (Pusat Penginapan Valide Agung) di Eminönü yang pernah menjadi pusat perdagangan utama di Istanbul.

Selain itu dia turut membina beberapa lagi masjid-masjid dan sistem air pancuran di daerah-daerah yang berbeza di kota ini. Mahpeyker Sultan juga mengasaskan yayasan untuk memenuhi keperluan bekalan air bersih bagi jemaah haji Muslim dan membantu masyarakat yang miskin di Mekah serta Madinah serta menganjurkan program pendidikan dan pembacaan al-Quran di sana.

Semasa pemerintahannya sebagai pemangku Sultan, dia biasa berbicara dengan negarawan melalui seorang sida-sida di sebalik pagar jeriji. Dia menghabiskan banyak hartanya untuk kerja-kerja amal dan memenangi hati orang ramai dengan menolong golongan miskin di sekitarnya.

Kadang-kala dia akan menyamar sebagai rakyat biasa untuk mendengar masalah penduduk tempatan semasa lawatan awamnya dan membantu melangsaikan hutang para penduduk tempatan supaya dapat mengelakkan mereka dipenjara.

Dia menyumbangkan mahar kepada gadis-gadis miskin, membantu mereka untuk berkahwin dan memberikan bantuan kepada orang-orang yang dalam keadaan darurat seperti mereka yang rumahnya baru saja terbakar atau pemilik kapal yang karam. Mahpeyker Sultan juga dikatakan pernah menubuhkan yayasan khusus untuk mengagihkan wang kepada orang miskin yang berasal dari keturunan Nabi Muhammad SAW.

Setelah kem*tiannya, rakyat Istanbul tidak menitiskan air mata untuk orang lain sebanyak yang mereka tangisi terhadap kem*tian Mahpeyker Sultan. Syair ditulis setelah kehilangan ‘Valide-i şehide’ (ibu yang m*ti syahid).

Sepanjang hayatnya yang bermula dari seorang hamba, kemudian menjadi gundik, hinggalah kemuncak kekuasaannya sebagai seorang Valide Sultan, Mahpeyker Sultan telah menyaksikan enam generasi sultan Uthmaniyyah yang berbeza-beza memerintah Uthmaniyyah, tiga daripadanya telah dipantau oleh dirinya sendiri selaku seorang Valide Sultan.

Kisah kehidupannya telah menjadi subjek inspirasi untuk banyak novel, drama dan filem fiksyen, tidak ada wanita lain yang berpengaruh besar sepertinya sepanjang sejarah Turki, hatta Roxalena (Hurrem Sultan) pun tidak mampu mengatasi popularitinya.

Karakternya menerima persepsi negatif namun masyarakat gagal memahami sifat subjektif  pada dirinya hingga dia digelar sebagai seorang yang tidak ada perasaan dan laparkan perhatian. Ini kerana dia hidup pada zaman yang huru-hara, dan sudah menjadi satu kelaziman, seorang tokoh sejarah akan digambarkan secara negatif oleh pihak lawan. Kesilapannya akan diperbesarkan melalui pembvn*han karakter sebagai seorang Valide Sultan yang gagal.

Namun, tanpa disedari, segala kerja-kerja kebajikan yang ditinggalkannya (bahkan ada yang masih berfungsi sehingga ke hari ini) jelas menunjukkan perwatakan sebenarnya. Bahkan hingga ke hari ini, para pejuang feminis dan penyokong tegar hak asasi wanita menuduh dia masuk campur urusan negara dengan mengatakan dia meletakkan jarinya yang masih ‘berinai’ pada urusan negara. (Konsep feminisme zaman dahulu adalah urusan negara bukan urusan wanita secara langsung).

Zaman ‘Kesultanan Wanita’ dalam sejarah Uthmaniyyah adalah hasil dari keperluan politik sepenuhnya. Ia mengambil masa yang singkat namun nikmatnya boleh dinikmati oleh rakyat Turki sehingga ke hari ini. Mahpeyker Sultan selalu digambarkan sebagai wanita yang bercita-cita tinggi, namun jarang disebutkan bahawa setiap tindakannya adalah dilaksanakan atas dasar semangat patriotiknya.

Benar, itulah sebenarnya harga pengorb*nan bagi Mahpeyker atau Kösem Sultan, di mana hari-harinya yang menyedihkan lebih panjang berbanding hari-hari yang bahagia dalam hidupnya.

Inilah salah satu contoh feminisme yang sebenar, iaitu berjuang memikul tanggungjawab negara yang berat di bahu seorang wanita yang lazimnya dianggap lemah namun mampu mengharungi segalanya pada saat yang penuh liku-liku kesukaran.

RUJUKAN:

Hülya Yıldız (2018) Rethinking the political: Ottoman women as feminist subjects, Journal of Gender Studies.

Safarian, A. (2007). On the History of Turkish Feminism. Iran & the Caucasus,11(1), 141-151.


7 Negara Yang Namanya Datang Dari Nama Individu

Untuk makluman semua pembaca,
pada masa kini, terdapat 193 buah negara yang diiktiraf dan menjadi ahli dalam
Pertubuhan Bangsa-Bangsa Bersatu (PBB / UN) termasuklah Negara Haram Israel
yang tidak diiktiraf oleh puluhan negara ahli PBB termasuklah Malaysia. Negara
terbaharu yang diiktiraf ialah Republik Sudan Selatan pada tahun 2011 yang
lepas, iaitu wilayah selatan negara terbesar di Afrika itu.

Setiap negara ada sejarahnya tersendiri, begitu juga adat, budaya, bangsa, agama dan keunikan masing-masing. Nama setiap negara juga ada maksud dan sejarah nama masing-masing, sama ada berdasarkan bangsa, individu atau ketamadunan lepas.

Dalam artikel pendek penulis kali ini, kita akan membincangkan berkenaan 7 buah negara yang namanya berdasarkan nama tokoh-tokoh individu yang wujud dalam sejarah. Mari kita mengembara, belayar dan terbang merentasi lima buah benua untuk menjejak ketujuh-tujuh negara tersebut.

1. ARAB SAUDI

Negara yang paling dikenali
namanya berasal daripada nama individu tidak lain dan tidak bukan ialah Arab
Saudi. Arab Saudi adalah sebuah negara semenanjung, sama seperti geografi
Semenanjung Malaysia (Semenanjung Tanah Melayu), Arab Saudi ialah Semenanjung
Tanah Arab. Negara tersebut terpisah daripada benua Afrika di sebelah baratnya
oleh Laut Merah dan Terusan Suez dan terpisah daripada Iran oleh Teluk Parsi.
Secara rasminya, negara monarki berkuasa mutlak tersebut terbentuk pada tahun
1932 dan Raja Abdul Aziz bin Abdul Rahman as-Sa’ud ditabal sebagai Raja Arab
Saudi yang pertama.

Keluarga as-Sa’ud adalah daripada
keturunan Sa’ud bin Muhammad iaitu pemerintah wilayah Diriyah di utara Riyadh
sekitar awal abad ke-18. Selepas peninggalannya, kuasa pemerintahannya
diteruskan pula oleh anaknya iaitu Muhammad bin Sa’ud. Dalam masa seabad,
kekuasaan keluarga tersebut semakin meluas di Semenanjung Tanah Arab sehingga
akhirnya terbentuknya sebuah negara Arab dengan nama keluarga mereka. Pada masa
kini, Arab Saudi masih diperintah oleh generasi putera-putera Raja Abdul Aziz
dan Raja Salman ibni Raja Abdul Aziz as-Sa’ud sedang menduduki takhta negara
tersebut.

2. AMERIKA SYARIKAT

Dari benua Asia kita berpindah
sekejap ke benua Amerika. Tahukah anda bahawa nama Amerika pada negara dan
kedua-dua benua diambil sempena nama seorang tokoh individu? Beliau ialah
Amerigo Vespucci (1454-1512), seorang pengembara lautan, jurumudi dan ahli
kartografi dari Itali. Beliau adalah sarjana pertama yang menyatakan bahawa
benua yang “baharu ditemui” oleh para pengembara lautan Eropah atau dikenali
sebagai “New World” adalah dua benua berasingan daripada benua Asia. Ini kerana
sebelum itu, para pengembara Eropah termasuklah Christopher Colombus sendiri
menyangka bahawa mereka mengembara ke sebelah barat benua kecil India apabila
mereka tiba di benua baharu tersebut.

Seorang ahli kartografi Jerman,
Martin Waldseemuller kemudiannya melakar kembali peta “benua baharu” tersebut
dan menamakannya sebagai Amerika sempena nama Amerigo. Amerika adalah nama
versi perempuannya. Pada asalnya, hanya benua Amerika Selatan sahaja dinamakan
sempena namanya, tetapi kemudiannya nama tersebut turut diberikan kepada “benua
baharu” di utara yang pada masa kini dikenali sebagai benua Amerika Utara. Nama
tersebut juga turut melekat pada salah sebuah negara di benua Amerika Utara
iaitu Amerika Syarikat sehingga ke hari ini.

3. LIECHTENSTEIN

Kita seberang Lautan Atlantik ke
benua Eropah pula. Mengenali sebuah negara monarki kecil yang terletak di
banjaran pergunungan Alps antara negara Jerman dengan Austria. Sistem
pemerintahan negara kecil ini unik kerana pemerintahan monarki
berpelembagaannya diperintah oleh seorang individu yang bukan bergelar Raja
tetapi Putera (Princely House). Ini kerana pada masa lampau, wilayah tersebut
termasuk dalam kekuasaan empayar Rom Barat. Oleh itu, wilayah tersebut tunduk
pada kekuasaan Maharaja Rom. Sekitar awal abad ke-17, Maharaja Rom Barat telah
mengurniakan gelar “Putera” kepada Karl I daripada keluarga bangsawan Liechtenstein.

Apabila Putera Johann Adam
Andreas I iaitu pewaris keturunan keluarga Liechtenstein berjaya memiliki
wilayah Schellenberg dan Vadus pada tahun 1712, maka terbentuklah sebuah wilayah
Liectenstein yang dinamakan berdasarkan nama keluarga mereka. Pada masa kini,
tampuk pemerintahan negara kecil tersebut dipegang oleh Putera Hans Adam II.

4. FILIPINA

Puas bermain salji di Eropah,
kita terbang pula ke negara kepulauan tropika di Asia Tenggara iaitu Filipina. Sepertimana
yang kita tahu, dari segi sejarah, rumpun bahasa dan bangsanya, Filipina
termasuk dalam kepulauan Alam Melayu. Filipina pernah dijajah oleh Sepanyol
kemudian oleh Amerika Syarikat. Seorang jurumudi Sepanyol bernama Ruy Lopez de
Villalobos adalah individu pertama yang menamakan kepulauan tersebut sebagai
“Filipinas” pada pertengahan abad ke-16 sebagai penghormatan kepada Putera
Philip ketika itu yang kemudiannya ditabal sebagai Raja Sepanyol bergelar Raja
Phillp II. Pada asalnya, nama tersebut digunakan untuk merujuk kepada Pulau
Leyte dan Samar sahaja di kepulauan tersebut.

Nama “Filipinas” kemudiannya
diletakkan dalam peta oleh ahli geografi Itali yang bernama Giovanni Battista
Ramusio untuk merujuk kepada nama seluruh kepulauan tersebut. Apabila
penjajahan Amerika Syarikat berlaku, maka nama “Filipinas” ditukar kepada
“Phillipines.” Nama tersebut terus dikekalkan oleh negara republik tersebut
setelah merdeka sehingga kini walaupun ada beberapa usaha yang cuba
diketengahkan oleh beberapa orang tokoh negara tersebut untuk menukar nama
republik tersebut termasuklah Jose Rizal.

5. MOZAMBIQUE

Daripada Asia Tenggara, kita
belayar pula ke sebuah negara di benua Afrika iaitu Republik Mozambique. Negara
tersebut terletak di pesisir tenggara Afrika, dengan Lautan Hindi di timur dan
bertentangan dengan Pulau Madagascar. Pengaruh penjajah Portugis amat kuat pada
bahasa penduduknya sehingga bahasa rasmi negara tersebut ialah bahasa Portugis.
Penjajah Portugis jugalah yang memberi nama kepada tempat tersebut.

Sebelum penjajah Portugis
berlabuh di tempat tersebut, terdapat seorang Arab bernama Musa bin Beik, dalam
catatan lain namanya Mussa bin Mbiki. Sumber-sumber ilmiah pelbagai dalam
menyatakan perihal berkenaan individu bernama Musa tersebut. Ada yang
menyatakan beliau adalah seorang Sultan yang memerintah wilayah tersebut ketika
itu, ada catatan lain menyatakan beliau seorang pedagang Arab di sana, dan ada
juga sumber ilmiah lain yang menyatakan beliau seorang shaykh Arab yang menetap
di sana. Walau apapun, kemasukan orang-orang Arab ke wilayah tersebut dalam urusan
perdagangan telah lama berlaku, jauh sebelum kedatangan penjajah Portugis
lagi.  Disesuaikan dengan lidah dan
bahasa orang Portugis, maka nama individu tersebut disebut “Mozambique” dan
nama tersebut kekal sehingga kini sebagai sebuah negara republik.

6. BOLIVIA

Dari pesisir tenggara Afrika kita
ke sebuah negara di benua Amerika Selatan iaitu Bolivia. Bolivia adalah sebuah
negara yang tiada pesisir pantai (landlock) dan dikelilingi oleh negara-negara
Amerika Latin yang lain seperti Brazil, Peru, Argentina, Paraguay dan Chile.
Nama negara tersebut adalah berasal daripada nama seorang tokoh pembebasan
negara-negara Amerika Latin iaitu Simon Bolivar (1783-1830).

Simon Bolivar berasal dari
Venezuela tetapi keluarga nenek moyangnya bersusurgalur daripada Sepanyol yang
bermigrasi ke Amerika Selatan. Sepanjang perjuangannya, beliau berjaya memimpin
gerakan pembebasan beberapa negara Amerika Latin yang pada masa kini dikenali
sebagai Bolivia, Venezuela, Peru, Ecuador, Colombia dan Panama daripada
penjajahan Sepanyol. Beliau juga berjaya menyatukan wilayah-wilayah tersebut
sehingga terbentuknya negara Colombia Raya (Gran Colombia) walaupun negara
tersebut tidak bertahan lama. Pada masa kini, matawang negara Bolivia dan
Venezuela juga dinamakan sempena nama tokoh tersebut (Bolivian Boliviano /
Venezuelan Bolivar).

7. KEPULAUAN MARSHALL

Di tengah-tengah Lautan Atlantik,
terdapat sebuah negara kepulauan yang dinamakan sempena nama seorang pengembara
British iaitu Kapten John Marshall (1747-1819). John Marshall bukanlah
pengembara Eropah pertama yang menemui kepulauan tersebut. Pengembara Sepanyol,
Alvaro de Saavedra berlabuh pertama kali di salah satu kepulauan tersebut pada
pertengahan abad ke-16. John Marshall melawat kepulauan tersebut pada akhir
abad ke-18. Kepulauan tersebut merdeka sebagai sebuah negara republik pada
tahun

Sedikit
maklumat menarik, di kepulauan Marshall, terdapat sebuah kawasan laut batu
karang yang sering dijadikan tempat ujian senjata nuklear iatu Bikini Atol.
Kemungkinan nama tempat dalam siri kartun SpongeBob SquarePants iaitu Bikini
Bottom adalah berdasarkan nama tempat tersebut.

Sebenarnya, banyak lagi negara
yang namanya berdasarkan nama tokoh individu yang wujud dalam sejarah, artikel
pendek ini cuma membincangkan tujuh negara daripadanya. Ada negara yang
berasaskan nama keluarga diraja atau keluarga bangsawan yang masih memerintah
negara tersebut sehingga kini seperti Arab Saudi dan Leichtenstein, ada juga
daripada nama tokoh pembebasan seperti Bolivia dan ada juga nama negara berdasarkan
nama tokoh individu yang secara langsungnya tiada kena mengena dalam sejarah pembentukan
negara tersebut seperti Amerika dan Filipina. Apapun, setiap nama negara
mempunyai keunikan dan sejarahnya tersendiri.

RUJUKAN DAN CADANGAN BAHAN BACAAN:

– Heather Moore Niver, Amerigo
Vespucci: Explorer of South America and The West Indies, New York: The
Rosen Publishing Group Inc, 2017.

– Marshall Islands Diplomatic
Handbook, USA: IBP, 2007.

– Saudi Arabia, Vol. 4,
No. 3, 1987.

– M. C Halili, Phillipines History,
Manila: Rex Book Store Inc, 2004.

– Colin Darch, Historical
Dictionary of Mozambique, Rowman & Littlefield, 2019.

– Marie Arana, Bolivar:
American Liberator, New York: Simon & Schuster Paperbacks, 2013.

– Laman web rasmi negara
Liechtenstein, www.liechtenstein.li/en, diakses pada November 2019.